ΠΡΑΚΤΙΚΑ ΒΟΥΛΗΣ
Κ΄ ΠΕΡΙΟΔΟΣ
ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ
ΣΥΝΟΔΟΣ Δ΄
ΣΥΝΕΔΡΙΑΣΗ Ζ΄
Τετάρτη 14 Οκτωβρίου 2026

Αθήνα, σήμερα στις 14 Οκτωβρίου, ημέρα Τετάρτη και ώρα 9.10΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ.
ΠΡΟΕΔΡΕΥΩΝ (Ιωάννης Πλακιωτάκης): Καλή σας ημέρα, κυρίες και κύριοι συνάδελφοι. Αρχίζει η συνεδρίαση. 
Παρακαλείται η κυρία Γραμματέας να ανακοινώσει τις αναφορές προς το Σώμα. 
 (Ανακοινώνονται προς το Σώμα από τη Γραμματέα της Βουλής κ. Μαρία-Νεφέλη Χατζηιωαννίδου, Βουλευτή Επικρατείας, τα ακόλουθα: 
Η Βουλευτής Πιερίας της K.O. «ΝΕΑ ΔΗΜΟΚΡΑΤΙΑ» κυρία Άννα Μάνη-Παπαδημητρίου, κατέθεσε αναφορά προς τον Υπουργό Αγροτικής Ανάπτυξης & Τροφίμων, με την οποία ο Πρόεδρος της Δημοτικής Κοινότητας Σκοτίνας του Νομού Πιερίας, με επιστολή του ζητά την εκπόνηση προγράμματος, βιολογικής καταπολέμησης της σφήκας της καστανιάς στην περιοχή και αιτείται απάντησης. 
Ο Βουλευτής Βοιωτίας της K.O. «ΝΕΑ ΔΗΜΟΚΡΑΤΙΑ» κ. Ελευθέριος Κτιστάκης, κατέθεσε αναφορά προς τους Υπουργούς Εθνικής Οικονομίας & Οικονομικών και Αγροτικής Ανάπτυξης & Τροφίμων, με την οποία ο Αγροτικός Συνεταιρισμός Θήβας "ΕΝΩΣΗ ΘΗΒΩΝ", με επιστολή του ενημερώνει σχετικά με το τρέχον πρόβλημα στην υποβολή των δηλώσεων ΟΣΔΕ 2026, μέσω της νέας πλατφόρμας myAGRO της ΑΑΔΕ και ειδικά, όσον αφορά την απαίτηση αναγραφής του Κωδικού Αριθμού Εθνικού Κτηματολογίου (KAEK).
Η Βουλευτής Αχαΐας της K.O. «ΝΕΑ ΔΗΜΟΚΡΑΤΙΑ» κυρία Χριστίνα Αλεξοπούλου, κατέθεσε αναφορά προς την Υπουργό Παιδείας, Θρησκευμάτων & Αθλητισμού, με την οποία ο Σύλλογος Γονέων και Κηδεμόνων του Δημοτικού Σχολείου και Νηπιαγωγείου Δάφνης Καλαβρύτων, με επιστολή του αναδεικνύει τα σημαντικά κενά στελέχωσης που αντιμετωπίζουν οι σχολικές μονάδες της περιοχής και αιτείται απάντησης. 
Ο Βουλευτής Βοιωτίας της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Γεώργιος Μουλκιώτης, κατέθεσε αναφορά προς τον Υπουργό Αγροτικής Ανάπτυξης & Τροφίμων, με την οποία αμπελουργοί και πολίτες της Άσκρης του Νομού Βοιωτίας, με επιστολή τους αναδεικνύουν τα οξυμένα προβλήματα, που απειλούν τη βιωσιμότητα της ιστορικής αμπελοκαλλιέργειας στην περιοχή, καθώς  και σε ολόκληρο το Νομό Βοιωτίας.                   
Ο Βουλευτής Ρεθύμνου της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Εμμανουήλ Χνάρης, κατέθεσε αναφορά προς τον Υπουργό Αγροτικής Ανάπτυξης & Τροφίμων, με την οποία οι Αγροτικοί και Κτηνοτροφικοί Συνεταιρισμοί Λέσβου, με υπόμνημά τους αναφέρουν ότι είναι σε απόγνωση, λόγω της παρατεταμένης έξαρσης του αφθώδους πυρετού και ζητούν την ενεργοποίηση των Εθνικών Μηχανισμών Έκτακτης Ανάγκης.
Ο ΣΤ΄ Αντιπρόεδρος της Βουλής και Βουλευτής Λάρισας κ. Γεώργιος Λαμπρούλης και οι Βουλευτές Ηρακλείου κ. Εμμανουήλ Συντυχάκης και Λέσβου κυρία Μαρία Κομνηνάκα, της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κατέθεσαν αναφορά προς τον Υπουργό Υγείας, με την οποία ο Σύλλογος Εργαζομένων του Γενικού Νοσοκομείου Αγίου Νικολάου Κρήτης, με ανακοίνωσή του περιγράφει τα σοβαρά κτιριακά προβλήματα του νοσοκομείου και ζητά μεταξύ άλλων, την προγραμματισμένη και ουσιαστική συντήρηση των κτιριακών εγκαταστάσεων, καθώς και την εξασφάλιση της αναγκαίας χρηματοδότησης, για τις απαιτούμενες κτιριακές παρεμβάσεις.
Ο Η΄ Αντιπρόεδρος της Βουλής και Βουλευτής Β1΄ Βόρειου Τομέα Αθηνών της Κ.Ο. «ΕΛΛΗΝΙΚΗ ΛΥΣΗ» κ. Βασίλειος Βιλιάρδος, κατέθεσε αναφορά προς τους Υπουργούς Εθνικής Οικονομίας & Οικονομικών, Ναυτιλίας & Νησιωτικής Πολιτικής και Εργασίας & Κοινωνικής Ασφάλισης, με την οποία η Παγχιακή Ένωση Συνταξιούχων του Ναυτικού Απομαχικού Ταμείου,  με επιστολή της διαμαρτύρεται έντονα για τον λανθασμένο επανυπολογισμό των συντάξεων των ναυτικών, ο οποίος πραγματοποιήθηκε με βάση τις διατάξεις του Νόμου 4387/2016.
Ο Βουλευτής Αχαΐας της Κ.Ο. «ΝΙΚΗ» κ. Σπυρίδων Τσιρώνης, κατέθεσε αναφορά προς τον Υπουργό Εθνικής Οικονομίας & Οικονομικών, με την οποία o Πρόεδρος του Επιμελητηρίου Ηλείας, εκφράζει κοινή πρόταση των Επιμελητηρίων Ηλείας, Αχαΐας, Μεσσηνίας, Λακωνίας, Αρκαδίας και Εύβοιας, σχετικά με το σοβαρό πρόβλημα που αντιμετωπίζουν επιχειρήσεις και φυσικά πρόσωπα με τα πυρόπληκτα δάνεια και αιτείται απάντησης. 
Ο Ανεξάρτητος Βουλευτής Αργολίδας κ. Γεώργιος Γαβρήλος, κατέθεσε αναφορά προς τον Υπουργό Εθνικής Οικονομίας & Οικονομικών, με την οποία το Περιφερειακό Τμήμα Πελοποννήσου του Οικονομικού Επιμελητηρίου Ελλάδας, με επιστολή του καταθέτει προτάσεις, για τη διαμόρφωση των όρων των νέων χρηματοδοτήσεων για την ενίσχυση των μικρών και πολύ μικρών επιχειρήσεων, που αποτελούν τη βάση  της πραγματικής οικονομίας.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κ. Χατζηιωαννίδου.
Πριν συνεχίσουμε με τη συζήτηση των επίκαιρων ερωτήσεων, θα ήθελα να ανακοινώσω προς το Σώμα ότι η Διαρκής Επιτροπή Μορφωτικών Υποθέσεων καταθέτει την Έκθεσή της επί του σχεδίου νόμου του Υπουργείου Πολιτισμού «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης Δημοκρατίας της Σερβίας για την πρόληψη της κλοπής, της παράνομης ανασκαφής, της παράνομης εισαγωγής, εξαγωγής, διακίνησης ή μεταβίβασης της κυριότητας της πολιτιστικής περιουσίας και την προαγωγή της επιστροφής ή την απόδοσή της». 
Επίσης έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύουν, στις 13-10-2026, ποινική δικογραφία που αφορά στον πρώην Υπουργό Υγείας και νυν Υπουργό Μετανάστευσης και Ασύλου Αθανάσιο Πλεύρη και ποινική δικογραφία που αφορά στον Πρωθυπουργό Κυριάκο Μητσοτάκη, στον πρώην Υπουργό Υποδομών και Μεταφορών Χρήστο Σταϊκούρα, στον πρώην Υφυπουργό Υποδομών και Μεταφορών Βασίλειο Οικονόμου και στον Υφυπουργό Υποδομών και Μεταφορών Νικόλαο Ταχιάο.
Τέλος, ο Βουλευτής κ. Οζγκιούρ Φερχάτ ζητεί άδεια ολιγοήμερης απουσίας στο εξωτερικό στις 14-10-2026.
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Ιωάννης Πλακιωτάκης): Η Βουλή ενέκρινε τη ζητηθείσα άδεια. 
Εισερχόμαστε στη συζήτηση των 
ΕΠΙΚΑΙΡΩΝ ΕΡΩΤΗΣΕΩΝ
Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής: 
«Με την παρούσα σάς ενημερώνουμε σχετικά με τη συζήτηση των επίκαιρων ερωτήσεων στο πλαίσιο του Κοινοβουλευτικού Ελέγχου την Τετάρτη 14 Οκτωβρίου 2026 ότι οι υπ’ αριθμόν 38/6-10-2026, 57/9-10-2026 και 64/11-10-2026 επίκαιρες ερωτήσεις θα απαντηθούν από την Υπουργό Κοινωνικής Συνοχής και Οικογένειας κ. Δόμνα-Μαρία Μιχαηλίδου. Παρακαλούμε, όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων στη διαδικασία όσο και οι ερωτώντες Βουλευτές».
Ξεκινάμε, λοιπόν, με την πρώτη με αριθμό 38/6-10-2026 επίκαιρη ερώτηση πρώτου κύκλου του Βουλευτή Ηρακλείου της Κ.Ο. ΝΕΑ ΔΗΜΟΚΡΑΤΙΑ κ. Ελευθέριου Αυγενάκη προς την Υπουργό Κοινωνικής Συνοχής και Οικογένειας με θέμα: «Διεύρυνση του Προγράμματος «Προσωπικός Βοηθός» για άτομα με βαριά αναπηρία άνω των 67 ετών».
Παρακαλώ, έχετε τον λόγο.
ΕΛΕΥΘΕΡΙΟΣ ΑΥΓΕΝΑΚΗΣ: Ευχαριστώ πολύ.
Αγαπητή κυρία Υπουργέ, καταρχάς, να σας ευχαριστήσω για τον χρόνο που αφιερώσατε για την πολύ ενδιαφέρουσα συζήτηση που κάνατε με τη διοίκηση του Συλλόγου Μονογονεϊκών Οικογενειών του Νομού Ηρακλείου. Αυτή η συζήτηση πραγματικά απέδωσε καρπούς και η προσπάθεια αυτή θα συνεχιστεί και με τα άλλα συναρμόδια Υπουργεία, για να αντιμετωπιστούν τα προβλήματά τους. 
Τώρα, μπαίνω στο θέμα της ερωτήσεως. Η Κυβέρνησή μας θεσμοθέτησε τον «Προσωπικό Βοηθό» το 2021, καλύπτοντας μια ουσιαστική ανάγκη των ατόμων με αναπηρία να έχουν μεγαλύτερη αυτονομία και έλεγχο στην καθημερινότητά τους. 
Η παροχή υπηρεσιών ξεκίνησε πιλοτικά τον Απρίλιο του 2023 με χρηματοδότηση από το Ταμείο Ανάκαμψης. Ο αρχικός σχεδιασμός προέβλεπε δύο χρόνια υποστήριξης για την πρώτη ομάδα ωφελουμένων και ένα έτος για τη δεύτερη. Η πιλοτική εφαρμογή παρατάθηκε ως το 2026, ώστε η εμπειρία της να αξιοποιηθεί για τη μετάβαση σε έναν σταθερό θεσμό. 
Πλέον, με τον ν.5322/2026 περνάμε σε μια πολύ θετική μετεξέλιξη, τη μόνιμη υπηρεσία εθνικής εμβέλειας με συνολική χρηματοδότηση 53 εκατομμύρια τον χρόνο από εθνικούς και ευρωπαϊκούς πόρους. Ακριβώς επειδή αναγνωρίζουμε την αξία αυτής της πρωτοβουλίας της Κυβέρνησής μας, θέτουμε σήμερα τη δυνατότητα να καλύψει και ανθρώπους με βαριά αναπηρία άνω των 67 ετών. 
Ο νόμος προβλέπει ως γενικό ανώτατο όριο τα 67 έτη και επιτρέπει κατ’ εξαίρεση την ένταξη στα 75 έτη για όσους έχουν καταστεί δικαιούχοι του επιδόματος κίνησης ΟΠΕΚΑ πριν από τα 67 έτη. Παραμένουν, επομένως, εκτός της δυνατότητας νέας ένταξης άνθρωποι με βαριά, μόνιμη ή εφόρου ζωής αναπηρία η οποία προϋπήρχε επί δεκαετίες, επειδή δεν ανήκουν στη συγκεκριμένη κατηγορία επιδόματος και αποκλείονται πριν αξιολογηθεί η πραγματική τους ανάγκη, η λειτουργικότητα, η αυτονομία και οι συνθήκες διαβίωσής τους. 
Η ανάγκη βοήθειας, όμως, δεν παύει στα 67 ούτε η δυνατότητα ενός ηλικιωμένου συζύγου ή συγγενή να προσφέρει καθημερινή υποστήριξη μπορεί να θεωρηθεί δεδομένη. 
Υπάρχει και ένα δεύτερο πρακτικό ζήτημα, η συνέχεια της υπηρεσίας σε απομακρυσμένες περιοχές. Η απουσία διαθέσιμου βοηθού μπορεί να εμποδίσει την αξιοποίηση του συγκεκριμένου προγράμματος. Αντίστοιχο κενό προκύπτει εάν ο δικαιούχος μετακινείται προσωρινά στον τόπο καταγωγής του και ο βοηθός δεν μπορεί να τον ακολουθήσει. Γι’ αυτές τις περιπτώσεις θέτω τη δυνατότητα κατ’ εξαίρεση παροχής ή προσωρινής αναπλήρωσης από κατάλληλο συγγενικό πρόσωπο με σαφή προϋποθέσεις και εγγυήσεις. 
Γι’ αυτό, κύριε Υπουργέ, καταθέτω τα εξής ερωτήματα: Πρώτον, ζητώ να εξετάσετε την κατ’ εξαίρεση ως τα 75 έτη να επεκταθεί κατά ελάχιστο σε πρόσωπα με βαριά προϋπάρχουσα των 67 αναπηρία, ανεξάρτητα από το επίδομα κίνησης, βάσει της τεκμηριωμένης ανάγκης τους. Δεύτερον, πώς θα διασφαλιστεί η συνεχής υποστήριξη με κατ’ εξαίρεση αξιοποίηση κατάλληλου συγγενικού προσώπου, γονέας ή ακόμη και αδερφός, όπου υπάρχει αποδεδειγμένη έλλειψη βοηθού ή ανάγκη προσωρινής αναπλήρωσης. 
Ευχαριστώ πολύ. 
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε. 
Τον λόγο έχει η κυρία Υπουργός Κοινωνικής Συνοχής και Οικογένειας κ. Δόμνα-Μαρία Μιχαηλίδου.
ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας): Ευχαριστώ πολύ, κύριε Πρόεδρε. 
Αγαπητέ κύριε συνάδελφε, ο Προσωπικός Βοηθός, είναι -το ξέρετε- μια εμβληματική πολιτική της Κυβέρνησης και ακόμα περισσότερο του Υπουργείου, της ομάδας αυτής, που από το 2019 έχει βάλει την άμβλυνση των προβλημάτων στις ζωές των ανθρώπων με αναπηρία και τις οικογένειές τους στην καρδιά του τότε Υφυπουργείου, τώρα Υπουργείου Κοινωνικής Συνοχής. Ο Προσωπικός Βοηθός και το πώς λειτούργησε το πιλοτικό πρόγραμμα του Προσωπικού Βοηθού ως οδηγός για το καθολικό είναι κάτι, το οποίο συζητήσαμε πολύ μέσα στην ομάδα μας, με την αναπηρική κοινότητα, με την Ε.Σ.Α.μεΑ., με την Π.Ο.Σ.Γ.Κ.Α.μεΑ., με διάφορους φορείς ατόμων με αναπηρία, συγγενών ατόμων με αναπηρία, για να δούμε πώς στην εθνική του βάση θα μπορέσει να λειτουργήσει όσο πιο αποτελεσματικά γίνεται. 
Εδώ πέρα, έχουμε βάλει σύμφωνα με τη μελέτη που κάναμε από τις διάφορες πρακτικές που υπάρχουν διεθνώς και ευρωπαϊκώς, δύο αρχές σε σχέση με το ποιος μπορεί να είναι ο Προσωπικός Βοηθός, αλλά και σε σχέση με την ηλικία των ατόμων με αναπηρία που λαμβάνουν Προσωπικό Βοηθό. Στη συζήτηση τόσο για το πιλοτικό πρόγραμμα του Προσωπικού Βοηθού που έγινε εντός Βουλής χρόνια πριν, αλλά και στη συζήτηση που έγινε εδώ στο Εθνικό Κοινοβούλιο και στην Επιτροπή Κοινωνικών Υποθέσεων, που ευτυχώς με πολύ μεγάλη θέρμη συζήτησε τις διατάξεις μας για το καθολικό σύστημα του Προσωπικού Βοηθού και τα δύο ερωτήματά σας έχουν απαντηθεί. Και στην Επιτροπή Κοινωνικών Υποθέσεων δεν νομίζω ότι συμμετείχατε, αλλά σίγουρα, μπορείτε να ψάξετε στα Πρακτικά τις απαντήσεις που είχαν δοθεί πάνω στα δύο συγκεκριμένα ζητήματα. 
Ξεκινώ, λοιπόν, από το δεύτερο. Και θα ξεκινήσω, όχι από τη στάση τη δική μας, αλλά από τη στάση της ίδιας της Ε.Σ.Α.μεΑ., αλλά και όλων των ευρωπαϊκών φορέων που υποστηρίζουν αντίστοιχες πολιτικές με τον Προσωπικό Βοηθό. Η αποϊδρυματοποίηση και το βέλτιστο συμφέρον του ατόμου με αναπηρία -αυτό που υποστηρίζει σαν θεωρία και εμείς καλούμαστε να κάνουμε πράξη ακούγοντας αυτούς τους ανθρώπους- είναι ότι το βέλτιστο συμφέρον τους είναι να μην είναι ένας άνθρωπος του άμεσου οικογενειακού περιβάλλοντός τους. Έτσι όπως έχει διαμορφωθεί η κατάσταση, ναι, όντως σήμερα και τα προηγούμενα χρόνια, εν απουσία Προσωπικού Βοηθού ο άνθρωπος που ήξερε καλύτερα τον άνθρωπό του με αναπηρία ήταν ο γονιός του ή ο σύντροφός του, ο σύζυγός του ή ο αδερφός του μπορεί. Αυτό, όμως, ήταν το αποτέλεσμα απουσίας τέτοιου τύπου πολιτικών. Αυτό που θέλουμε εμείς και το διαμορφώσαμε ως άποψη όχι από τα δικά μας διαβάσματα, αλλά από συζητήσεις με τους κατεξοχήν φορείς που εκπροσωπούν τους ανθρώπους με αναπηρία, είναι ότι το βέλτιστο συμφέρον και του ανθρώπου με την αναπηρία, αλλά και του συγγενούς του είναι να υπάρχει ένας τρίτος άνθρωπος, ο οποίος με ασφάλεια και με έλεγχο, προφανώς, από το άμεσο συγγενικό περιβάλλον, αλλά και από το άτομο με αναπηρία να μπορεί να προσφέρει την υπηρεσία αυτή. 
Τώρα επειδή αυτό που είδαμε στο πιλοτικό σε κάποιες περιοχές και ιδιαίτερα στις μικρότερες περιοχές της χώρας μας τόσο τις νησιωτικές όσο και τις ορεινές περιοχές από τη μία μπορεί το συμφέρον του ανθρώπου να είναι κάποιος άλλος και όχι ο συγγενής του, από την άλλη μπορεί να μην βρίσκει κανέναν. Για τις περιπτώσεις αυτές περιοχών κάτω των 5.000 κατοίκων προβλέψαμε τη δυνατότητα απουσίας κάποιου τρίτου να μπορεί να είναι και ο ίδιος ο συγγενής. 
Για το κομμάτι της ηλικίας βλέπω ότι δεν προλαβαίνω. Θα απαντήσω στη δευτερολογία μου.
ΠΡΟΕΔΡΕΥΩΝ (Ιωάννης Πλακιωτάκης): Ορίστε, κύριε Αυγενάκη, έχετε τον λόγο.
ΕΛΕΥΘΕΡΙΟΣ ΑΥΓΕΝΑΚΗΣ: Αγαπητή κυρία Υπουργέ, δεν αμφισβητεί κανένας ότι αυτή η Κυβέρνηση με την ευαισθησία που την διακρίνει και ο ίδιος ο Πρωθυπουργός έδωσαν από την πρώτη στιγμή βάρος στην αντιμετώπιση τέτοιων χρόνιων ζητημάτων που απασχολούν χιλιάδες τελικά ελληνικές οικογένειες. Δεν αμφισβητεί κανένας τις προθέσεις σας, αλλά και την προσπάθεια την οποία έχετε κάνει μαζί με την ομάδα των συνεργατών σας, έτσι ώστε να στηθεί ένα πρόγραμμα από το μηδέν, να δουλέψει, να καλυφθούν τα προβλήματα τα οποία εμφανίζονται με την πρώτη εφαρμογή του, αλλά και να εξελιχθεί. 
Εγώ, λοιπόν, έρχομαι στο θέμα της εξέλιξης του προγράμματος αυτού μετά από μια τριετή εφαρμογή με χιλιάδες ωφελούμενους, αλλά και με αρκετά ζητήματα τα οποία εμφανίζονται στην πορεία. Και δεν αμφισβητεί κανένας ότι όταν εφαρμόσεις κάτι καταλαβαίνεις τα προβλήματα, τις ιδιαιτερότητες και καλείσαι διαρκώς να απαντήσεις. Αυτή είναι άλλωστε και μια από τις βασικές δουλειές που καλείστε να κάνετε και το κάνετε καλά οφείλω να ομολογήσω.
Ωστόσο, εδώ εγώ σας παρακαλώ, γιατί στην πράξη έχω δει ζητήματα που δεν έχουν απαντηθεί και επειδή τελειώνει το πρόγραμμα μέχρι τα τέλη του Νοέμβρη, να δείτε αν υπάρχει δυνατότητα να βελτιώσετε κατά λίγο περισσότερο αυτά που σας ζητώ. Δηλαδή, για παράδειγμα, δεν μπορεί ένας που προϋπάρχει με βαριά αναπηρία και με όλα αυτά που περιέγραψα να περιορίζεται στα 67 έτη και να ωφελείται από το πρόγραμμα. Αυτό πρέπει να επεκταθεί κατά τη δικιά μου άποψη παρότι μη έχοντας τη συνολική εικόνα όλου του προγράμματος και όλων των παραμέτρων που είπατε. Δεν συμμετείχα στην Επιτροπή, δεν είμαι μέλος της επιτροπής. Ωστόσο, όμως δεν σημαίνει ότι οποιοδήποτε φορέας που συμμετείχε στο διάλογο είχε μια άλφα άποψη για ένα πρόγραμμα που τώρα ξεκίνησε στη χώρα μας για πρώτη φορά. Και εκείνοι έχουν το δικαίωμα του λάθους ή της παράλειψης. Εδώ δεν συζητάμε ότι κάποιος είναι λάθος και κάποιος είναι ο τέλειος. Εδώ συζητάμε ότι έχουμε καλές προθέσεις και έχετε και έχουμε σαν Κυβέρνηση για να εντοπίσουμε και να βελτιώσουμε το πρόγραμμα αυτό. 
Το δεύτερο, επίσης, που έχω να επισημάνω, το οποίο το έχω δει στην πράξη και έχω πολλές παρακλήσεις από γονείς και από οικογένειες, που ενώ βρίσκονται σε θεωρητικά κεντρικούς δήμους, όπως για παράδειγμα, ο δήμος Ηρακλείου -και θα πείτε ότι ο δήμος Ηρακλείου είναι κεντρικός δήμος- έχουν περιφερειακά οικισμούς, χωριά δηλαδή, τα οποία είναι αδύνατον να βρεθεί κάποιος για να καλύψει το πρόγραμμα αυτό. Το ερώτημα είναι αν δεν εμπίπτει στους 5.000 και κάτω; Αν; Αν; Αν;
Άρα, λοιπόν, εγώ παρακαλώ πολύ να εξετάσετε και τις περιπτώσεις που ενώ υπάρχουν αιτήματα, υπάρχουν ανάγκες και μπορούν να καλυφθούν από τα συγγενικά πρόσωπα να μην θεωρηθεί κανόνας, αλλά προϋπόθεση και εξαίρεση. Επαναλαμβάνω με προϋποθέσεις η εφαρμογή αυτού. Καταλαβαίνω το σκεπτικό, το ασπάζομαι ότι πρέπει να υπάρχει μια κοινωνικοποίηση, μια αποϊδρυματοποίηση του παιδιού ή του μέλους της οικογένειας που αντιμετωπίζει αυτά τα προβλήματα. Υπάρχουν, όμως και πρακτικά ζητήματα, όπως για παράδειγμα κατά την καλοκαιρινή περίοδο είναι οικογένειες που αποφασίζουν να μεταβούν στον τόπο καταγωγής τους, στο χωριό τους ή σε κάποιο παραθαλάσσιο μέρος για ένα διάστημα ένα και δύο μήνες. Σε αυτές τις περιπτώσεις θα ακολουθήσει ο Προσωπικός Βοηθός; Όχι. Θα μείνει ακάλυπτο; Δεν θα λειτουργήσει το πρόγραμμα; Δεν θα έπρεπε να υπάρχει και αυτή η πρόβλεψη, ώστε δηλαδή το διάστημα αυτό της συγκεκριμένης δηλωμένης απουσίας από την έδρα του, από την μόνιμη κατοικία του να συνεχίζει να λειτουργεί το πρόγραμμα αυτό; 
Σας είπα τρεις διαφορετικές περιπτώσεις με μία παράκληση να τις εξετάσετε. Ξέρω πολύ καλά την ευαισθησία και την δικιά σας και του ίδιου του Πρωθυπουργού, ωστόσο αυτήν την ώρα, αφού κάνουμε το δεύτερο κύκλο της προσπάθειας αυτής, έχουμε εξασφαλισμένα 53 και πλέον εκατομμύρια για το πρόγραμμα αυτό, γιατί να μην το κάνουμε καλύτερο και να δώσουμε χαρά και χαμόγελο σε πολύ περισσότερες ελληνικές οικογένειες.
Ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε.
Ορίστε, κυρία Υπουργέ, έχετε τον λόγο.
ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας): Ευχαριστώ, κύριε Πρόεδρε. 
Κύριε συνάδελφε, θα ήθελα να ξεκινήσω με το εξής. Η ευαισθησία υπάρχει. Οι προθέσεις υπάρχουν και οι καλές προθέσεις υπάρχουν, αλλά νομίζω ότι όλα αυτά τα χρόνια έχουμε αποδείξει ότι έχουμε πάει πολύ πάνω από την ευαισθησία και πολύ πέρα από τις προθέσεις. 
Στο Υπουργείο αυτό υπάρχει αποτελεσματικότητα. Υπάρχει αποτελεσματικότητα, όπως και σε όλο, θα μου επιτρέψετε να πω, το κυβερνητικό έργο ως προς την ενεργητική κοινωνική πολιτική και πώς αυτήν την ασκούμε. Έχουμε έρθει σε ένα νέο μοντέλο αποτελεσματικά, όχι απλά με καλές προθέσεις, γιατί για να σας είμαι ειλικρινής θεωρώ ότι όλοι εδώ και οι 300 στο Κοινοβούλιο καλές προθέσεις έχουμε. Το θέμα είναι -και αυτό για το οποίο μας κρίνει ο κόσμος, μας κρίνουν οι Ελληνίδες και οι Έλληνες- για το κατά πόσο τις καλές μας προθέσεις μπορούμε να τις μεταφράσουμε σε αποτελεσματική πολιτική δεδομένων των δημοσιονομικών ορίων που έχουμε.
Οπότε έχουμε μεταβεί από τις καλές προθέσεις στην αποτελεσματική πολιτική. Διότι, για τον Προσωπικό Βοηθό -και θέλω να ανοίξω από αυτό το Βήμα την παρένθεση αυτή- παρά το ότι όλοι στο Εθνικό Κοινοβούλιο, στην ψήφιση του νόμου θεώρησαν ότι είναι μια αναγκαία πολιτική, όλοι πλην του δικού μας κόμματος ψήφισαν «παρών». 
Όλοι αναγνωρίσαμε την αναγκαιότητα του Προσωπικού Βοηθού, και οι τριακόσιοι, όλοι αναγνωρίσαμε την αναγκαιότητα της πρώιμης παιδικής παρέμβασης, όλοι αναγνωρίσαμε την αναγκαιότητα της προσβασιμότητας κατ’ οίκον ως αν δεν υπήρχαν οι πολιτικές αυτές που η Κυβέρνηση αυτή, η δική μας, αυτό το Υπουργείο δημιούργησε και υλοποιεί δεν θα υπήρχε το αύριο για την ελληνική κοινωνία, όμως, παρόλα αυτά, όλοι, πλην ημών, ψήφισαν «παρών». Κλείνω την παρένθεση. 
Λειτουργούμε, λοιπόν, συνεχώς, για την αποτελεσματικότητα αυτή -και το έχουμε αποδείξει- και λειτουργούμε για να κάνουμε τα προγράμματα καλύτερα.
Όσον αφορά το ηλικιακό όριο, στο πιλοτικό ήταν εξήντα πέντε. Κατόπιν διαβούλευσης με τους φορείς και κατόπιν συζητήσεως και με τον ίδιο τον Πρωθυπουργό, το εξήντα πέντε το πήγαμε στο εξήντα επτά. Στις πολύ βαριές περιπτώσεις κινητικής αναπηρίας -και μπορέσαμε και βάλαμε μια περίμετρο στο ποιες είναι πολύ βαριές περιπτώσεις κινητικής αναπηρίας, αυτές οι οποίες είναι παραπληγίας, τετραπληγίας και παίρνουν και το βοήθημα κίνησης- σε αυτές τις περιπτώσεις, το ηλικιακό όριο πηγαίνει για την ένταξη μέχρι και τα εβδομήντα πέντε. Προσοχή εδώ, αυτό είναι το ηλικιακό όριο για την ένταξη. Δεν είναι το ηλικιακό όριο για να έχει κανείς τον Προσωπικό του Βοηθό. Άπαξ και κάποιος θεωρηθεί από το κράτος δικαιούχος του Προσωπικού Βοηθού δεν σταματάει η παροχή αυτής της υπηρεσίας όποια και να είναι η ηλικία του. 
Τώρα, η διεθνής πρακτική μας λέει ότι στις χώρες όπου υπάρχει Προσωπικός Βοηθός -και να πω ότι είναι λιγότερες από οχτώ οι χώρες στην Ευρωπαϊκή Ένωση, από το σύνολο των είκοσι επτά που έχουν Προσωπικό Βοηθό- το ηλικιακό τους όριο είναι χαμηλότερο από το δικό μας. Στη Σουηδία, παραδείγματος χάρη, που συχνά φέρνουμε ως παράδειγμα κοινωνικής πολιτικής και δη ενεργητικής κοινωνικής πολιτικής, ο Προσωπικός Βοηθός είναι μέχρι την ηλικία των εξήντα πέντε. Οπότε και εδώ είμαστε πιο ελαστικοί και πιο συμπεριληπτικοί -αν θέλετε- από τις υπόλοιπες ευρωπαϊκές χώρες. 
Τώρα, ακούω αυτά που λέτε για τις όποιες δυσκολίες μπορεί να έχει μια οικογένεια με Προσωπικό Βοηθό, κάποιον επαγγελματία άνθρωπο που παρέχει την προσωπική βοήθεια στο άτομο με αναπηρία και πώς, παραδείγματος χάρη, μπορεί να είναι μεγαλύτερη η δυσκολία τους μήνες του καλοκαιριού. Παρόλα αυτά, έχουμε ήδη συναντήσει ανθρώπους με αναπηρία που περνούν με τον Προσωπικό τους Βοηθό το καλοκαίρι και μεταξύ τους η διάδραση αυτή λειτουργεί.  Όμως, εδώ είμαστε να δούμε πώς θα εξελιχθεί. Δεν σημαίνει ότι επειδή στήθηκε με αυτόν τον τρόπο δεν μπορεί να γίνει καλύτερο. 
[bookmark: _Hlk227914319]ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε, κυρία Υπουργέ. 
Στη συνέχεια θα συζητηθεί η δεύτερη με αριθμό 57/9-10-2026 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Κ.Ο. ΠΑΣΟΚ-Κίνημα Αλλαγής κ. Μιχαήλ Χουρδάκη προς την Υπουργό Κοινωνικής Συνοχής και Οικογένειας με θέμα: «Δημογραφικό: πότε ολοκληρώνεται η περιφερειακή εξειδίκευση και ποια πρόσθετα μέτρα εφαρμόζονται στις πλέον επιβαρυμένες περιοχές;».
Κύριε συνάδελφε, έχετε τον λόγο. 
ΜΙΧΑΗΛ ΧΟΥΡΔΑΚΗΣ: Ευχαριστώ, κύριε Πρόεδρε. 
Κυρία Υπουργέ, το 2024 έθεσα στη Βουλή το δημογραφικό σχετικά με τη Βόρεια Ελλάδα, παρόλο που προφανώς είναι κάτι που ταλανίζει όλη τη χώρα. Η απάντηση της Κυβέρνησης ήταν ότι το εθνικό σχέδιο δράσης διαμορφώνεται. Άρα, σήμερα υπάρχει αυτό το σχέδιο. Δεν έρχομαι, λοιπόν, να ρωτήσω αν θα πάρετε μέτρα ούτε να λάβω θεωρητικές απαντήσεις. Έρχομαι να σας ρωτήσω, ποια από αυτά εφαρμόζονται, πού, από πότε και ποιο είναι το αποτέλεσμα. Άκουσα και στην προηγούμενη επίκαιρη ερώτηση που είπατε ότι εμείς παράγουμε αποτελέσματα. Αυτά, λοιπόν, θέλω να ακούσω. 
Είναι γνωστό ότι τα νεότερα στοιχεία του Ινστιτούτου Δημογραφικών Ερευνών και Μελετών δείχνουν ότι από το 2009 και για δεκαπέντε χρόνια οι γεννήσεις στη χώρα μειώθηκαν κατά 42%. Υπάρχουν δεκαεπτά περιφερειακές ενότητες που καταγράφονται διπλάσιοι και τριπλάσιοι θάνατοι ως προς τις γεννήσεις. Ανάμεσα σε αυτές είναι οι Σέρρες, το Κιλκίς και τα Γρεβενά. 
Είναι ένα πρόβλημα, το οποίο προφανώς δεν οφείλεται σε εσάς και το οποίο προφανώς πρέπει όλοι μαζί να λύσουμε. Και εδώ είναι το πάρα πολύ σημαντικό, η απόσταση ανάμεσα στις εξαγγελίες που έχετε κάνει και στην εφαρμογή αυτών. Η Κυβέρνηση παρουσίασε το δεκαετές πλαίσιο για το 2025-2035. Ανακοινώθηκε επίσης ότι στις αρχές του 2026 θα προχωρούσε σε εξειδίκευση για τις δεκατρείς περιφέρειες. Τώρα, είμαστε στον Οκτώβριο του 2026. Άρα, η προθεσμία που εσείς ως Υπουργείο και ως Κυβέρνηση θέσατε έχει παρέλθει. 
Παράλληλα, έχει εξαγγελθεί επέκταση του προγράμματος για μετεγκατάσταση στις Σέρρες, το Κιλκίς και μεταγενέστερα στην Κοζάνη και τα Γρεβενά. Και χαίρομαι που έστω και χθες -και αφού μου ζητήσατε να αλλάξουμε τη συζήτηση της ερώτησης κατά μία εβδομάδα- βγάλατε μια ανακοίνωση που, εν πολλοίς, θεραπεύει αυτό το κομμάτι. Όμως, πρακτικά υπάρχουν πάρα πολλές εξαγγελίες και καμία ενιαία εικόνα για το τι έχει ενεργοποιηθεί. Και σας ξαναλέω, δεν περιμένω από τη σημερινή συζήτηση να ξαναπαρουσιάσετε ένα θεωρητικό εθνικό σχέδιο. Αυτό το γνωρίζουμε. 
Τρία πράγματα είναι αυτά που χρειάζονται. Πρώτον, ποιο μέτρο λειτουργεί σήμερα; Σε ποια ενότητα; Με ποια χρηματοδότηση; Όχι, τι προβλέπεται, όχι, τι θα κάνετε και τι θα θέλατε, αλλά τι εφαρμόζετε. Δεύτερον, σε ποιο στάδιο βρίσκεται το πρόγραμμα μετεγκατάστασης για Σέρρες, Κιλκίς, Κοζάνη και Γρεβενά; Χθες, κάνατε μια σχετική ανακοίνωση. Πότε θα ενεργοποιηθούν; Χρειαζόμαστε ημερομηνίες. Όχι «σύντομα», όχι «θα θέλαμε», όχι «προσπαθούμε». 
Να σας δώσω και ένα πολύ συγκεκριμένο παράδειγμα. Είχατε ήδη από το είχατε 2024 εξαγγείλει είκοσι χιλιάδες νέες θέσεις σε σταθμούς. Έχετε το νούμερο πόσες από αυτές έχουν τεθεί σε λειτουργία πανελλαδικά και πόσες, ενδεχομένως, στις Σέρρες και στο Κιλκίς; Έχετε, δηλαδή, τον αριθμό των θέσεων που πράγματι μπορούν να υποδεχθούν παιδιά, όχι μόνο για εγκεκριμένα σχέδια; 
Σας ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε.
Κυρία Υπουργέ, έχετε τον λόγο. 
ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας): Ευχαριστώ, κύριε Πρόεδρε. 
Ξεκινώ, επειδή ο κύριος συνάδελφος ζήτησε συγκεκριμένες ημερομηνίες, με δύο ημερομηνίες. Στις 21 Ιουλίου, ο Αναπληρωτής Υπουργός Εθνικής Οικονομίας και Οικονομικών, ο κ. Παπαθανάσης, παρουσίασε το Εθνικό Σχέδιο Ανάπτυξης 2026-2030. Στις 21 Ιουλίου 2026 το παρουσίασε. Δεν θα το παρουσιάσει. 
Τα δεκατρία περιφερειακά σχέδια ανάπτυξης έχουν ήδη δημοσιευθεί από τον Ιούλιο. Έχουν ήδη παρουσιαστεί από τον Ιούλιο. Έχουν ήδη προϋπολογιστεί στα 23 δισεκατομμύρια ευρώ. Παράλληλα, εξειδικεύονται, κατά κύριο λόγο, από το Υπουργείο Οικονομικών και τα επιμέρους Υπουργεία. Ένα από τα επιμέρους Υπουργεία είναι και το Υπουργείο Κοινωνικής Συνοχής και Οικογένειας, το οποίο όμως στο εθνικό σχέδιο ανάπτυξης και στα δεκατρία περιφερειακά σχέδια ανάπτυξης δεν έχει τον κύριο ρόλο. Τον κύριο ρόλο τον έχει το Υπουργείο Οικονομικών. 
Τώρα, δεύτερη ημερομηνία την οποία ζητήσατε για τη μετεγκατάσταση. Είναι 9.37΄. Σε δύο ώρες και είκοσι τρία λεπτά ανοίγει η πλατφόρμα. Νομίζω ότι πλέον μπορείτε να περιμένετε δύο ώρες και είκοσι τρία λεπτά. Ανοίγει η πλατφόρμα της μετεγκατάστασης για δέκα νέες περιφερειακές ενότητες. Με την υπουργική απόφαση, μετά από πολύ μεγάλη διαβούλευση με τοπικούς παράγοντες, Βουλευτές, δημάρχους, αντιδημάρχους, αντιπεριφερειάρχες, περιφερειάρχες, ανθρώπους από όλες αυτές τις περιφερειακές ενότητες αλλάξαμε το πιλοτικό, το διευρύναμε πολύ, το προσαρμόσαμε, έτσι ώστε να έχουμε ένα αποτελεσματικό σχέδιο μετεγκατάστασης, το οποίο ανοίγει σε δύο ώρες και τριάντα έξι -φαντάζομαι τώρα- λεπτά. 
Οπότε είναι μια πλατφόρμα. Καλούμε -και ευχαριστώ που μου δίνετε αυτό το Βήμα- και από το Εθνικό Κοινοβούλιο όλο και περισσότερους ανθρώπους να κάνουν αίτηση, να χρησιμοποιήσουν αυτά τα 10.000 ευρώ, που από μόνα τους δεν είναι κίνητρο, αλλά είναι ένα βοήθημα το οποίο μαζί με όλες τις υπόλοιπες πολιτικές του κράτους για καλύτερη εργασία, για ασφαλή στέγαση, για κοινωνικές υπηρεσίες εκπαίδευσης και υγείας θα μπορούν να χρησιμοποιηθούν, έτσι ώστε με αυτό το βοήθημα των 10.000 ευρώ με 50% προκαταβολή να μπορούν να πάνε σε μία από τις δέκα περιφερειακές ενότητες της Βόρειας Ελλάδας. 
Σας ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε. 
Κύριε Χουρδάκη, έχετε τον λόγο. 
ΜΙΧΑΗΛ ΧΟΥΡΔΑΚΗΣ: Ευχαριστώ, κύριε Πρόεδρε. 
Κυρία Υπουργέ, θα μου επιτρέψετε να σας πω ότι δεν απαντήσατε σε τίποτα. Κάνατε μια χαριτωμένη countdown -πως να το πω- αντίστροφη μέτρηση, σε πόση ώρα ανοίγει το πρόγραμμά σας, αλλά δεν απαντήσατε σε τίποτα από αυτά που σας ρώτησα. Περιμένω κάτι περισσότερο από μία Υπουργό, που είναι σε ένα τόσο σημαντικό χαρτοφυλάκιο, ξέροντας και λαμβάνοντας υπόψη ότι η Ελλάδα πεθαίνει κυριολεκτικά. 
Σας είπα και πριν ότι έχουμε διπλάσιους και τριπλάσιους θανάτους ως προς τις γεννήσεις. Άρα το να μου λέτε ότι θα ανοίξει σε δύο ώρες και τριάντα τόσα λεπτά η πλατφόρμα, αυτό δεν λύνει κανένα πραγματικό πρόβλημα.
Επειδή θέλετε να αναφερθώ σε ημερομηνίες, να σας πω ότι υπάρχει ένα ΦΕΚ με αριθμό 6139/9-10-2026, λίγες μέρες πριν βγάλετε τη χθεσινή ανακοίνωση μετά την κατάθεση της επίκαιρης ερώτησης. Χαιρετίζω το γεγονός ότι πιθανώς επισπεύστηκε και μετά την κατάθεση της ερώτησης. Και ακόμα και αν γίνεται με τέτοιο τρόπο, υπό πίεση, δεν παύει να έχει αξία. 
Αυτό, όμως, που πετυχαίνει μια Υπουργική Απόφαση που δημοσιεύεται στο Φύλλο της Ελληνικής Κυβέρνησης, είναι η εξαγγελία, είναι το θεωρητικό πλαίσιο. Κι εγώ περιμένω σήμερα -και θα το ξαναθέσω- πρακτικές και αληθινές απαντήσεις για το τι έχετε κάνει ως αποτέλεσμα για τους πολίτες, όχι τι έχετε κάνει ως θεωρητικό πλαίσιο για να κάνετε μετά και κάτι άλλο. 
Εξαγγείλατε -και θα το επαναλάβω, μήπως δεν προλάβατε να το σημειώσετε ή δεν το ακούσατε ή κι εγώ δεν το είπα καλά- πριν από δύο χρόνια 20.000 νέες θέσεις σε σταθμούς. Θα ήθελα, σας παρακαλώ, νούμερα πόσες απ’ αυτές τις 20.000 θέσεις που έχουν εξαγγελθεί, είναι σήμερα πραγματικά διαθέσιμες. Να μου πείτε μία έως 20.000 ευρώ. Μπορεί να κάνατε και περισσότερες και θα σας δώσουμε συγχαρητήρια. Πόσες, λοιπόν, έχουν τεθεί σε λειτουργία πανελλαδικά; Πόσες στις Σέρρες και πόσες στο Κιλκίς; 
Δεν ζητάω κάτι τρομερό, κυρία Μιχαηλίδου. Νούμερα ζητάω για να καταλάβει ο κόσμος πέρα από τις εξαγγελίες και πέρα από τις θεωρητικές, αν θέλετε, φανφάρες, τι πραγματικά κάνει η Νέα Δημοκρατία γι’ αυτούς. Γιατί αν δεν υπάρχουν θέσεις σε σταθμούς και αν δεν υπάρχουν φτηνά σπίτια για τον κόσμο και αν δεν υπάρχουν δουλειές, κανείς δεν πρόκειται να κάνει παιδιά, όσο κι αν θέλει. Άρα, το λέω για τέταρτη φορά, σας παρακαλώ δώστε μου νούμερα για το τι έχετε κάνει, όχι τι έχετε εξαγγείλει. 
Επίσης, είναι άλλο πράγμα -και αυτή πρέπει να είναι η ουσία της συζήτησης- το να χορηγείτε μια παροχή και άλλο πραγματικά να καλύπτετε συγκεκριμένες ανάγκες. Αυτό δεν το έχετε κάνει. Προσπαθώ εγώ να βοηθήσω πραγματικά και στο ΠΑΣΟΚ έχουμε πολύ συγκεκριμένες προτάσεις και θέλουμε να βοηθήσουμε να λυθεί ένα πρόβλημα. Δεν μας ενδιαφέρει αν θα φανείτε καλύτεροι ή χειρότεροι. Μας ενδιαφέρει να λύνονται τα προβλήματα. 
Από τον Αύγουστο σας κατέθεσα μια ερώτηση, που πήγε και στο Υπουργείο Οικονομικών, σχετικά με τη δημιουργία δημογραφικού παρατηρητηρίου, το οποίο ήδη έχει καθυστερήσει πάρα πολύ. Απευθυνόταν και σε εσάς και στο Υπουργείο Οικονομικών.
Και ξέρετε τι απάντηση πήρα; Διαβάζω ακριβώς την απάντηση: «Η επιτελική δομή ΕΣΠΑ του Υπουργείου Κοινωνικής Συνοχής υπέβαλε στις 9 Ιανουαρίου πρόταση προς χρηματοδότηση ύψους σχεδόν 3 εκατομμυρίων. Η διαδικασία αξιολόγησης έχει ολοκληρωθεί και επίκειται υπογραφή της απόφασης ένταξης στην πράξη».
Εσείς ως Υπουργείο που υποτίθεται ότι ενδιαφέρεστε αυτό να προχωρήσει -σας λένε ότι από 9 Ιανουαρίου που καταθέσατε έχει εγκριθεί κι αυτό το ξέρουμε ήδη από το καλοκαίρι- κάνατε κάτι να δείτε αν έχει προχωρήσει ή και εδώ θα μου πείτε ημερομηνίες και θεωρητικά πράγματα;
Ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, κυρία Υπουργέ, έχετε τον λόγο.
ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας): Ευχαριστώ, κύριε Πρόεδρε.
Κύριε συνάδελφε, ο κοινοβουλευτικός έλεγχος τα τελευταία εκατό χρόνια -πόσα χρόνια παραπάνω;- λειτουργεί με έναν συγκεκριμένο τρόπο. Θέτετε και συγκεκριμένες γραπτές ερωτήσεις, τις εγκρίνει το κόμμα σας -όποιο και να είναι αυτό- έρχονται σε ένα Υπουργείο κι ερχόμαστε εδώ στο Εθνικό Κοινοβούλιο να το απαντήσουμε.
Δεν υπάρχει ούτε μια λέξη μέσα στην ερώτησή σας που να αναφέρει τους βρεφονηπιακούς σταθμούς, ούτε μία λέξη μέσα στην ερώτησή σας που να λέει πόσες συγκεκριμένες θέσεις έχουν δημιουργηθεί τα τελευταία πέντε χρόνια, τέσσερα χρόνια, τρία χρόνια, όσα χρόνια, τέλος πάντων, και θέλετε να σας απαντήσω για τους βρεφονηπιακούς σταθμούς. 
ΜΙΧΑΗΛ ΧΟΥΡΔΑΚΗΣ: Δείτε το δεύτερο σκέλος.
ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας): Το δεύτερο σκέλος, λοιπόν, το διαβάζω: «Ποιο συγκεκριμένο διαφοροποιημένο πακέτο παρεμβάσεων θα εφαρμοστεί έως το τέλος του 2026 στις περιφερειακές ενότητες με τις δυσμενέστερες δημογραφικές επιδόσεις, ιδίως στις Σέρρες και στο Κιλκίς, πέραν των οριζόντιων μέτρων; Με ποια συγκεκριμένη χρηματοδότηση και με ποιους μετρήσιμους στόχους για στέγαση, εργασία παραμονή ή επιστροφή νέων και τη στήριξη της οικογένειας θα αξιολογείται η αποτελεσματικότητά του;». Νομίζω ότι κανείς -και αυτό γράφεται στα Πρακτικά- δεν άκουσε τη λέξη «βρεφονηπιακών». 
Παρ’ όλα αυτά επειδή και η καλή πρόθεση υπάρχει, αλλά κυρίως υπάρχει κι η αποτελεσματικότητα, θα σας έρθει γραπτή απάντηση στο γραφείο σας ως προς τις θέσεις των βρεφονηπιακών σταθμών στις συγκεκριμένες περιφερειακές ενότητες. 
Τώρα, εμείς δεν μιλάμε για θεωρητικό πλαίσιο, αλλά μιλάμε για πρακτικές οι οποίες ήδη υπάρχουν και εφαρμόζονται. Και σας άκουσα που είπατε -και θα με συγχωρήσετε για πριν που είπα ότι είστε Βουλευτής άλλου κόμματος- ότι εμείς στο ΠΑΣΟΚ έχουμε συγκεκριμένες προτάσεις. Το ΠΑΣΟΚ μπορεί να έχει προτάσεις και όντως κάποιες από αυτές είναι συγκεκριμένες προτάσεις. Εσείς, όμως, κύριε συνάδελφε, αν δεν με απατά η μνήμη μου, τα τελευταία χρόνια δεν έχετε συγκεκριμένες προτάσεις. Και σε σχέση με τις προτάσεις σας που αφορούν στο δημογραφικό έχετε αλλάξει πολλές μοίρες θέση και με μεγάλη απόκλιση. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Υπουργού)
Αυτό που θυμάμαι είναι πως όταν ήσασταν μέρος της Πλεύσης θεωρούσατε ότι η φορολογία ανάλογα τον αριθμό των παιδιών, ήταν λανθασμένη. Το 2025 που αν δεν κάνω λάθος, υποστηρίζατε τον κ. Κασσελάκη, λέγατε ότι η κλιμάκωση της φορολογίας δεν προσφέρει τίποτα, ενώ το κόμμα στο οποίο τώρα ανήκετε, το ΠΑΣΟΚ, είναι υπέρ της κλιμάκωσης της φορολογίας σύμφωνα με τον αριθμό των παιδιών.
ΜΙΧΑΗΛ ΧΟΥΡΔΑΚΗΣ: Κάνετε λάθος. Δεν με παρακολουθείτε.
ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας): Ναι, όντως η αλήθεια είναι ότι μπορεί να μην σας παρακολουθώ πολύ. Αλλά αυτά τα πράγματα υπάρχουν στην πρακτική και στα Πρακτικά της Βουλής. Οπότε θα ζητήσω από την ομάδα μου και θα ασχοληθώ και εγώ η ίδια για να δω αν αυτά τα οποία θυμάμαι και έχω ενημερωθεί, δηλαδή γι’ αυτή την τριπλή στάση, ισχύουν ή όχι, για να καταλάβω επί ποιας βάσης συζητάμε.
Δεν μιλούμε για θεωρητικό πλαίσιο. Το αν το βρίσκετε χαριτωμένο ή δεν το βρίσκετε χαριτωμένο, είναι άλλη συζήτηση. Είναι ίσως για λίγο πιο έξω από εδώ. Αλλά δεν είναι για εδώ η συζήτηση με τον επιθετικό προσδιορισμό του αν είναι χαριτωμένο ή όχι.
Αυτό που είναι για συζήτηση εδώ, στην Ολομέλεια του Ελληνικού Κοινοβουλίου, είναι το εξής: Υπάρχει η πλατφόρμα της μετεγκατάστασης; Ναι, υπάρχει. Υπάρχουν τα δύο ενοίκια πίσω που δίνουμε στους δημόσιους λειτουργούς όταν είναι εκτός Αττικής και Θεσσαλονίκης; Ναι, υπάρχουν. Υπάρχει το ένα ενοίκιο πίσω, που δίνουμε παντού; Ναι, υπάρχει. Υπάρχουν οι πολιτικές της ΔΥΠΑ, οι οποίες υποστηρίζουν τους ανθρώπους στην περιφέρεια; Ναι, υπάρχουν. Υπάρχουν τα…
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κυρία Υπουργό.
Και ολοκληρώνουμε τη σημερινή συζήτηση των επίκαιρων ερωτήσεων με την τρίτη με αριθμό 64/11-10-2026 επίκαιρη ερώτηση πρώτου κύκλου της Ανεξάρτητης Βουλευτού Β3΄ Νότιου Τομέα Αθηνών κυρίας Θεανώς Φωτίου προς την Υπουργό Κοινωνικής Συνοχής και Οικογένειας με θέμα: «Να αποκαταστήσει η Κυβέρνηση της ΝΔ την αγοραστική δύναμη των προνοιακών επιδομάτων και τον αριθμό των δικαιούχων τους».
Ορίστε, κυρία συνάδελφε, έχετε τον λόγο.
ΘΕΑΝΩ ΦΩΤΙΟΥ: Ευχαριστώ, κύριε Πρόεδρε.
 Κυρία Υπουργέ, χαίρομαι που είσαστε σήμερα εδώ γιατί ίσως επιχειρήσετε -και το ελπίζω- να βάλετε τέλος σε δύο αδικίες στην πραγματικότητα, που υφίστανται πρώτον όσοι παίρνουν τα προνοιακά επιδόματα του ΟΠΕΚΑ και δεύτερον όσοι εκατοντάδες χιλιάδες δεν τα παίρνουν, γιατί αποκλείονται από αυτά. 
Η πρώτη αδικία, για όσους εξακολουθούν να τα παίρνουν, είναι ότι από το 2019 μέχρι σήμερα τα επιδόματα του ΟΠΕΚΑ χάνουν συνεχώς την αγοραστική τους δύναμη. Διότι, σύμφωνα με τα επίσημα στοιχεία της ΕΛΣΤΑΤ η γενική ακρίβεια αυξήθηκε από το 2019 έως σήμερα στο 26%, ενώ η στέγαση και τα τρόφιμα αυξήθηκαν στο 40%. Και σήμερα βρισκόμαστε μπροστά σε ένα νέο κύμα ακρίβειας, όπως ξέρετε, αφού ο πληθωρισμός τον Σεπτέμβριο έφτασε στο 5% εξαιτίας εκρηκτικών αυξήσεων της ενέργειας. 
Την αδικία αυτή τη δημιούργησε η Κυβέρνησή σας επτάμισι χρόνια τώρα, γιατί δεν δώσατε καμία αύξηση στα επιδόματα παιδιού και στέγασης ή δώσατε αύξηση μόλις 8% στα αναπηρικά και το ελάχιστο εγγυημένο εισόδημα, οι οποίες είναι πολύ πιο κάτω από την ακρίβεια. 
Η δεύτερη αδικία αφορά εκατοντάδες χιλιάδες φτωχές οικογένειες που τις αποκλείσατε από τα επιδόματα. Γιατί επί επτάμισι χρόνια ενώ αυξήσατε τη φτώχεια, πάλι με τα στοιχεία της ΕΛΣΤΑΤ, αποφασίσατε να μην αυξήσετε με βάση τον πληθωρισμό, δηλαδή την ακρίβεια, τα εισοδηματικά και περιουσιακά στοιχεία, κριτήρια με τα οποία αυτοί οι άνθρωποι παίρνουν το επίδομα.    (AR)
Έτσι αποκλείστηκαν εκατοντάδες χιλιάδες οικογένειες από το να πάρουν αυτά τα επιδόματα. Ρεκόρ περικοπών υπάρχει στο Επίδομα Παιδιού, που το έχασαν πάνω από τις μισές οικογένειες που το έπαιρναν. Άρα το ότι η Νέα Δημοκρατία νοιάζεται για το δημογραφικό δεν αποδεικνύεται. Αντίθετα, καταντά το πιο σύντομο ανέκδοτο. 
Επειδή όμως αυτές οι άδικες επιλογές της Νέας Δημοκρατίας, κυρία Υπουργέ, εξαθλιώνουν πολίτες που, όπως είπα, κινούνται ήδη στα όρια της ακραίας φτώχειας με πολλούς να βρίσκονται βαθιά μέσα σε αυτήν, σας ερωτώ δύο πράγματα: Πρώτον, πότε θα αποκαταστήσετε την αγοραστική δύναμη των βασικών προνοιακών επιδομάτων και πότε θα σταματήσετε να... 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κυρία Φωτίου.
Παρακαλώ, κυρία Υπουργέ, έχετε τον λόγο. 
ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας): Κυρία συνάδελφε, φοβάμαι ότι σήμερα θα κάνουμε δύο παράλληλους μονολόγους και αυτό όχι γιατί υπάρχει κακή πρόθεση, γιατί πραγματικά γνωρίζω πλέον τόσα χρόνια και τις προθέσεις σας, αλλά και το πόσο εργαστήκατε στο Υπουργείο όταν ήσασταν Αναπληρώτρια Υπουργός. σΤο λέω μετά λόγου γνώσεως και από τη θέση που είμαι τα τελευταία χρόνια. Κάνουμε δύο παράλληλες συζητήσεις και δύο παράλληλους μονολόγους γιατί έχουμε πολύ διαφορετική κατανόηση και πιστεύω στο πώς μπορούμε να βοηθήσουμε την Ελληνίδα και τον Έλληνα. Αυτό έχει μεταφραστεί τα τελευταία χρόνια στη δική μας ενεργητική κοινωνική πολιτική. 
Ξεκινώ από την ίδια βάση. Η βάση, η αποδοχή, είναι ότι ο Έλληνας και η Ελληνίδα, ιδιαίτερα ο πιο ευάλωτος, χρειάζεται βοήθεια, χρειάζεται κρατική αρωγή, χρειάζεται κρατική στήριξη, χρειάζεται μια πολιτεία που να είναι δίπλα του. Η διαφορά μας όμως είναι στο πώς το προσφέρουμε αυτό. Εσείς, απ’ όσο έχω καταλάβει μελετώντας προηγούμενες πολιτικές του κράτους, αλλά και από τις συζητήσεις που έχουμε στον κοινοβουλευτικό διάλογο και στον κοινοβουλευτικό έλεγχο, που ορθώς μας κάνετε, βλέπετε ένα κράτος πατερναλιστικό, το οποίο πρέπει να είναι εδώ, να δίνει επιδόματα, να κάνει αιτήσεις για επιδόματα ο πολίτης και το κράτος να έρχεται να ανταποκρίνεται σε αυτά. 
Εμείς κατανοούμε την ανάγκη της άμεσης οικονομικής στήριξης, αλλά αυτό που προσπαθούμε τόσα χρόνια και το έχουμε καταφέρει, χωρίς αυτό να σημαίνει ότι ο Έλληνας δεν χρειάζεται ακόμη περισσότερη στήριξη από το κράτος, είναι να δίνουμε εργαλεία ελευθερίας. Εργαλεία που αυξάνουν όσο γίνεται το διαθέσιμο εισόδημα της Ελληνίδας και του Έλληνα, έτσι ώστε ο ίδιος χωρίς να κάνει αίτηση για κάποιο επίδομα, χωρίς να περιμένει σε κάποια ουρά, χωρίς να νιώθει και ο ίδιος το στίγμα ή τη φτωχοποίηση που μπορεί να έχει το ότι «κάνω αίτηση για ένα επίδομα» παίρνει κάτι αντίστοιχο σε υπηρεσία ή σε υψηλότερο διαθέσιμο εισόδημα. 
Και εδώ θέλω να είμαι συγκεκριμένη. Οι οδοί που ακολουθούμε είναι δύο. Η πρώτη είναι η διατήρηση και αύξηση, λελογισμένη, των επιδομάτων. Η δεύτερη είναι οι νέες υπηρεσίες και οι φορολογικές ελαφρύνσεις που προσφέρουμε. Δηλαδή από τη μία δεν έχουμε κόψει κανένα επίδομα, έχουμε δημιουργήσει νέα επιδόματα -δείτε παραδείγματος χάριν το Επίδομα Γέννησης- έχουμε αυξήσει κάποια επιδόματα, όπως το Ελάχιστο Εγγυημένο, το Επίδομα Αναπηρίας, έχουμε -και το εξήγγειλε και ο Πρωθυπουργός- τιμαριθμοποιήσει τα επιδόματα αναπηρίας πλέον, διορθώνοντας αυτό, έχουμε φτιάξει κάποια επιδόματα, όπως το Επίδομα Κώφωσης, που για κάποιον λόγο κοβόταν και μετά επανερχόταν, αλλά παράλληλα έχουμε δημιουργήσει νέες υπηρεσίες. 
Ένας άνθρωπος με αναπηρία θα πάρει σχεδόν 400 ευρώ τον μήνα, για την ακρίβεια 393, από το Επίδομα Βαριάς Αναπηρίας. Ο ίδιος άνθρωπος μπορεί να πάρει έως και 2.000 ευρώ, συγκεκριμένα 1.930, αν έχει προσωπικό βοηθό. Ο ίδιος άνθρωπος μπορεί να πάρει έως και 14.000 ευρώ για να φτιάξει το σπίτι του και να μπορεί να βγει από το σπίτι του. Ο ίδιος άνθρωπος θα μπορούσε, όντας παιδί, να πάρει έως και 600 ευρώ τον μήνα για πρώιμη παιδική παρέμβαση, έτσι ώστε να γίνει όσο πιο λειτουργικός γίνεται.
Αντίστοιχα, και κλείνω με αυτό πριν δευτερολογήσουμε και οι δύο, οι φορολογικές ελαφρύνσεις οι οποίες γίνονται σύμφωνα με τον αριθμό των παιδιών που έχει μια οικογένεια, αλλά και με την ηλικία των ανθρώπων, μηδενίζοντας τον φορολογικό συντελεστή για όλους κάτω των είκοσι πέντε, για όλους τους τρίτεκνους, για όλους τους πολύτεκνους και για όλους τους αγρότες εν τέλει δίνουν πίσω πολύ παραπάνω από την Α21. Θα συνεχίσουμε τη συζήτηση αυτή στις δευτερολογίες. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κυρία Υπουργό.
Κυρία Φωτίου, έχετε τον λόγο.
ΘΕΑΝΩ ΦΩΤΙΟΥ: Κυρία Υπουργέ, δεν κάνουμε παράλληλους μονολόγους. Υπάρχει μια διαφορετική αντίληψη πάνω στο ίδιο θέμα, διότι τα προνοιακά επιδόματα δεν είναι τα επιδόματα που δίνετε όταν ο Πρωθυπουργός με πατερναλιστικό ύφος δίνει στους ευάλωτους και όχι της χώρας αυτής όταν έχει πέντε ευρώ παραπάνω. Τα προνοιακά επιδόματα είναι όρος για να υπάρχει ισοτιμία. Υπάρχουν σε όλα τα κράτη του κόσμου και είναι πολύ υψηλότερα από τα δικά μας. Άρα για αυτά θέλω να μιλήσω, διότι αυτά απορροφούν πάνω από το 80% του προϋπολογισμού, δηλαδή τα τέσσερα επιδόματα. Σε αυτά συγκεντρωθείτε. Καταλαβαίνω τι μου απαντάτε. Τα τέσσερα εγώ λέω, αναπηρίας, παιδιού, στέγασης και Ελάχιστο Εγγυημένο Εισόδημα. 
Τώρα, αν κατάλαβα καλά, δεν μου απαντήσατε αν προτίθεστε να αυξήσετε την αγοραστική δύναμη των βασικών επιδομάτων ούτε να αναπροσαρμόσετε τα κριτήρια, ώστε να παύουν να κόβονται οι δικαιούχοι τους και να τα ανακτήσουν τα νοικοκυριά που τα έχασαν. Αυτό άλλωστε προϋποθέτει γενναία αύξηση του προνοιακού προϋπολογισμού πράγμα που δεν γίνεται γιατί εσείς κάθε χρόνο τον μειώνετε. Θα τα πούμε και στον προϋπολογισμό.
Μας είπατε ότι τα αναπηρικά τιμαριθμοποιήθηκαν. Όχι, «θα τιμαριθμοποιηθούν» από αρχές του 2027. Αποκρύψατε όμως ήδη ότι έχουν χάσει μεγάλο μέρος της αγοραστικής τους αξίας σε σχέση με το 2019 που προφανώς δεν το αποκαταστήσατε. Επίσης, αποκρύψατε ότι η αναπροσαρμογή τους δεν θα γίνεται με βάση τον πληθωρισμό, αλλά με βάση συνδυασμό πληθωρισμού και μεταβολής ΑΕΠ, ανάπτυξης δηλαδή. Αν δεν έχουμε ανάπτυξη, δεν δίνουμε τίποτα. 
Επαναλαμβάνω ότι μιλάμε για ευάλωτους συμπολίτες μας που κινούνται στα όρια της βαθιάς και ακραίας φτώχειας. Η πολιτική σας τους εξαθλιώνει χειρότερα. Διότι θυμίζω ότι οι κυβερνήσεις σας αύξησαν τη φτώχεια και μάλιστα δραματικά. Τα νοικοκυριά σε κίνδυνο φτώχειας το 2024 -τελευταία στοιχεία της ΕΛΣΤΑΤ που έχουμε, δεν έχουμε άλλα- ήταν 900.000 και τα μέλη τους 2 εκατομμύρια άνθρωποι. Πόσοι ήταν το 2019; Ήταν 700.000, δηλαδή αυξήσατε τη φτώχεια σε 200.000 νοικοκυριά. Πρόκειται για θηριώδη αύξηση με δεδομένο ότι αυξήθηκε το ΑΕΠ της χώρας εκείνη την περίοδο, δηλαδή η ανάπτυξη.
Επομένως, κυρία Υπουργέ, σας ξαναρωτώ: Τι λέτε σε αυτά τα 200.000 νοικοκυριά που σύρατε στη φτώχεια; Τι λέτε στα σχεδόν 900.000 νοικοκυριά και 2 εκατομμύρια άτομα που βρίσκονται σήμερα στη φτώχεια; Θα βελτιωθεί η κατάστασή τους; Τι λέτε στις 435.000 οικογένειες από τις 700.000 που ήταν τα 2019 που έχασαν το Επίδομα Παιδιού; Εγώ σας λέω νούμερα και τα νούμερα είναι η φρικτή όψη αυτών που κάνετε. Τι λέτε στις 127.000 οικογένειες που έχασαν το Επίδομα Στέγασης; Τι λέτε στα 127.000 άτομα που έχασαν το Ελάχιστο Εγγυημένο Εισόδημα; Και, βεβαίως, τι λέτε στους εκατοντάδες χιλιάδες πολίτες που, αν και συνεχίζουν να λαμβάνουν τα βασικά προνοιακά επιδόματα του ΟΠΕΚΑ, τα έχετε πετσοκόψει όσον αφορά την αγοραστική τους δύναμη; Απαντήστε σε αυτά και αν θα άρετε τις αδικίες. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κυρία Φωτίου.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής είκοσι εννέα μαθήτριες και μαθητές και τρεις συνοδοί εκπαιδευτικοί από το 3ο Επαγγελματικό Λύκειο Πειραιά.
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Παρακαλώ, κυρία Υπουργέ, έχετε τον λόγο.
ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας): Καλημέρα παιδιά! Με πολύ μεγάλη χαρά σας καλωσορίζουμε. Εγώ με διπλή χαρά, καθότι είμαι από τον Πειραιά. Είναι πολύ μεγάλη χαρά και τιμή να σας έχουμε σήμερα μαζί μας. Παρακολουθείτε κομμάτι της δευτερολογίας του κοινοβουλευτικού ελέγχου, δηλαδή της διαδικασίας αυτής που οι Βουλευτές ρωτούν και ελέγχουν την Κυβέρνηση πάνω στο έργο της, αν τα κάνει καλά ή αν τα κάνει κακά. Οπότε είστε εδώ, για να κρίνετε κι εσείς. 
Κυρία συνάδελφε, ρωτάτε πώς βοηθούμε την αγοραστική δύναμη των Ελλήνων, την οποία και εμείς θέλουμε να βοηθήσουμε και προσπαθούμε να βοηθήσουμε. Και με αυτά που κάνουμε την βοηθούμε όχι σε ρητορική, αλλά σε πράξη. 
Μιλάτε για συγκεκριμένα νούμερα. Ένα εκατομμύριο Έλληνες έχουν λάβει ένα από τα δώδεκα ενοίκιά τους πίσω. Σημαίνει αυτό ότι, επειδή αυτός ο προϋπολογισμός δεν δόθηκε ως αύξηση του επιδόματος στέγασης, δεν έχει αποτέλεσμα; Σημαίνει ότι δεν έχει αντίκτυπο; Εσείς, δηλαδή, θα το ακούγατε μόνο αν αυτά τα 280 εκατομμύρια -αν δεν κάνω λάθος- ερχόντουσαν ως αύξηση του επιδόματος στέγασης;
Το Α21 για την υψηλότερη εισοδηματική κατηγορία σε μια τρίτεκνη οικογένεια δίνει 112 ευρώ τον μήνα. Η φορολογική μεταρρύθμιση η οποία έγινε και αφορά όλους τους Έλληνες, όλους τους τρίτεκνους, όλους τους πολύτεκνους, όλες τις οικογένειες με ένα -όπως είμαι εγώ- παιδί ή με δύο παιδιά δίνουν σε περιπτώσεις παραπάνω από ό,τι το επίδομα παιδιού. Η φορολογική μεταρρύθμιση με την εκμηδένιση του φορολογικού συντελεστή για τρίτεκνες οικογένειες δίνει στην ίδια οικογένεια που θα πάρει 112 ευρώ το μήνα επίδομα παιδιού άλλα 105 ευρώ. Η αύξηση του επιδόματος παιδιού θα ήταν της τάξεως του 100%. Και να σας πω κάτι; Ούτε κι εσείς θα περιμένατε ότι θα αυξάναμε το επίδομα παιδιού κατά 100%. Όμως, τους δίνεται σχεδόν ένα ίδιο ποσό βάσει της φορολογικής μεταρρύθμισης η οποία έγινε. 
Μια οικογένεια με ένα παιδί, ένα ζευγάρι με ένα παιδί με τη φορολογική μεταρρύθμιση του προηγούμενου Ιανουαρίου παίρνει εν τέλει έναν μισθό πίσω. Μία οικογένεια με δύο παιδιά παίρνει δύο κατώτατους μισθούς πίσω. Οπότε το ότι αυτό δεν αποτυπώνεται ως ποσοστιαία αύξηση ενός επιδόματος δεν σημαίνει ότι δεν υπάρχει βοήθεια. Η βοήθεια υπάρχει, είναι εκεί, αλλά είναι εκεί με έναν ενεργητικό τρόπο τον οποίο θέλει να εφαρμόσει η Κυβέρνηση μας, που αφήνει το νοικοκυριό να διαχειρίζεται τα χρήματα του, παρά να κάνει αίτηση για κάποιο επίδομα, να βλέπει αν είναι δικαιούχος και στο κάτω-κάτω να σκέφτεται «Μήπως έχω υπερβεί το εισοδηματικό όριο και δεν θα πάρω το επίδομα και δεν θα μπορώ να το διατηρήσω;».
Οι φορολογικές μεταρρυθμίσεις που έχει κάνει το κράτος αυτό είναι τόσο ουσιαστικές, ώστε μπορούν να δίνουν την ελευθερία στον κόσμο. Σημαίνει αυτό ότι θεωρούμε ότι δεν υπάρχει ανάγκη; Σε καμία των περιπτώσεων. Είμαστε εδώ με νέα μέτρα στήριξης στο ενεργειακό, στο στεγαστικό, έτσι ώστε να βοηθήσουμε τον κόσμο. Στους δημόσιους λειτουργούς που δουλεύουν στην ελληνική περιφέρεια. δίνουμε δύο ενοίκια πίσω. Επίσης, 25.000 άνθρωποι έχουν πάρει το δικό τους σπίτι με το «Σπίτι μου 1» και το «Σπίτι μου 2» και εν τέλει δίνουν στην τράπεζα δόση κάθε μήνα λιγότερη από ενοίκιο που θα πλήρωναν, για ένα σπίτι που στο τέλος θα τους ανήκει. 
Αυτήν την πολιτική υπηρετούμε, για να βοηθήσουμε τους Έλληνες, και θα το κάνουμε όσο παραπάνω γίνεται, κάνοντας μια σοβαρή δημοσιονομική πολιτική που εν τέλει θα μας δίνει την ελευθερία να γίνεται η πολιτική μας βιώσιμη και να μπορούμε να πολλαπλασιάζουμε τη στήριξη στις Ελληνίδες και τους Έλληνες. 
Σας ευχαριστώ πολύ.
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε την κυρία Υπουργό.
Κυρίες και κύριοι συνάδελφοι, ο Πρόεδρος της Κοινοβουλευτικής Ομάδας του ΠΑΣΟΚ-Κινήματος Αλλαγής και οι Βουλευτές του κόμματός του κατέθεσαν στις 13-10-2026 πρόταση νόμου: «Για την αντιμετώπιση του ιδιωτικού χρέους, την παροχή ουσιαστικής δεύτερης ευκαιρίας και την αποκατάσταση της κοινωνικής συνοχής».
Παραπέμπεται στην αρμόδια διαρκή επιτροπή.
Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.
Σε αυτό το σημείο θα διακόψουμε για πολύ λίγο και θα επανέλθουμε στη συνέχεια με την ημερήσια διάταξη νομοθετικής εργασίας.
(ΔΙΑΚΟΠΗ)


(ΜΕΤΑ ΤΗ ΔΙΑΚΟΠΗ)
ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, εισερχόμαστε στην ημερησία διάταξης της
ΝΟΜΟΘΕΤΙΚΗΣ ΕΡΓΑΣΙΑΣ
 Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Σερβίας για την πρόληψη της κλοπής, της παράνομης ανασκαφής και της παράνομης εισαγωγής, εξαγωγής, διακίνησης ή μεταβίβασης της κυριότητας της πολιτιστικής περιουσίας και την προαγωγή της επιστροφής ή την απόδοσή της».
Το νομοσχέδιο ψηφίστηκε στη διαρκή επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν το λόγο όσοι έχουν αντίρρηση επί της κύρωσης της συμφωνίας για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής Ομάδας τους.
Συμφωνεί το Σώμα;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Ιωάννης Πλακιωτάκης): Το Σώμα συνεφώνησε.
 Τον λόγο έχει με αντίστροφη κοινοβουλευτική σειρά η ειδική αγορήτρια από την Πλεύση Ελευθερίας, η κ. Έλλη Ρούσσου για πέντε λεπτά. 
ΕΛΛΗ ΡΟΥΣΣΟΥ: Ευχαριστώ, κύριε Πρόεδρε. 
Κανείς δεν αντιλέγει ότι οι διμερείς αυτές συμφωνίες αποτελούν χρήσιμα εργαλεία για την ενίσχυση της συνεργασίας μεταξύ δύο χωρών για την προστασία της πολιτιστικής κληρονομιάς, την καταπολέμηση της αρχαιοκαπηλίας, τον επαναπατρισμό παράνομων διακινούμενων αρχαιοτήτων και πολιτιστικών θησαυρών. Όμως, η αναγωγή τους σε κύριο μέσο άσκησης πολιτιστικής πολιτικής εγκλωβίζει τη χώρα στην ανώδυνη θεωρία της ήρεμης διπλωματίας, η οποία στην πραγματικότητα αποτελεί μια συνειδητή υποχώρηση από τη δυναμική διεκδίκηση των αρχαιοτήτων και πολιτιστικών αγαθών. Με την πολιτική αυτή η Κυβέρνηση επαναπαύεται σε διεθνή κείμενα στερούμενα εξαναγκαστικών μηχανισμών επιβολής την ίδια ώρα που η διεθνής αρχαιοκαπηλία και τα μεγάλα μουσεία της Δύσης θωρακίζουν συστηματικά μέσα από ένα απροσπέλαστο νομικό και ιδεολογικό τείχος. Οι διμερείς συμφωνίες έχουν αναμφίβολα τη δική τους αυτοτελή χρησιμότητα στο πεδίο της αστυνομικής γραφειοκρατικής συνεργασίας, ανταλλαγής πληροφοριών, συνεργασία των τελωνειακών αρχών. 
Ωστόσο, η συγκεκριμένη σύμβαση με τη Σερβία, μια χώρα που αντιμετωπίζει παρόμοιες προκλήσεις με την Ελλάδα δεν μπορεί να υποκαταστήσει την έλλειψη μιας ευρύτερης διεκδικητικής στρατηγικής απέναντι στις χώρες αποδέκτες των κλαπέντων θησαυρών. 

Η επιλογή αυτή αποκαλύπτει τα όρια μιας πολιτικής που αποφεύγει τις μεγάλες διεκδικήσεις, γεγονός που αποτυπώνεται ανάγλυφα στα ίδια τα δομικά κενά του νομοθετήματος που συζητάμε σήμερα. Διαβάζοντας το κείμενο της συμφωνίας με τη Σερβία, θα διαπιστώσουμε ότι πρόκειται για ένα εργαλείο χωρίς πραγματική νομική ισχύ, που ακολουθεί μια ξεπερασμένη λογική ελέγχου των φυσικών συνόρων. Πρόκειται περί εθελοτυφλίας απέναντι στη σύγχρονη ψηφιακή αρχαιοκαπηλία, τις παράνομες πωλήσεις μέσω dark web και τις ιδιωτικές ψηφιακές δημοπρασίες. 
Η συμφωνία στερείται επίσης αναδρομικής ισχύος, αφήνοντας στο απυρόβλητο τις μεγάλες λεηλασίες του παρελθόντος, ενώ μετακινεί το τεράστιο βάρος της απόδειξης και της τεκμηρίωσης αποκλειστικά στις πλάτες των εγχώριων αρχαιολογικών υπηρεσιών. Όταν οι αρχαιοκάπηλοι πλαστογραφούν έγγραφα ή διακινούν προϊόντα λαθρανασκαφών που δεν έχουν καταγραφεί ποτέ, η σύμβαση αυτή παραμένει ένα γράμμα κενό. Αυτοί αλλάζουν συνεχώς προέλευση στα έγγραφα των αρχαιοτήτων, διοχετεύουν τα έγγραφα σε «πλυντήρια» ιδιωτικών συναλλαγών και off-shore εταιρειών, εκμεταλλεύονται την πάροδο του χρόνου και τις παραγραφές των αδικημάτων.
Αυτή η θεσμική αδυναμία αποτελεί φυσικό επακόλουθο γι’ αυτές τις διμερείς συμφωνίες, διότι εντάσσονται σε ένα ευρύτερο διεθνές νομικό πλαίσιο που και οι ίδιες αυτές οι διεθνείς συμβάσεις δεν έχουν δεσμευτικό και εξαναγκαστικό χαρακτήρα, όπως είναι η σύμβαση της UNESCO, η οποία ιδρύθηκε ακριβώς για την προστασία και τη διαφύλαξη της παγκόσμιας πολιτιστικής κληρονομιάς και η σύμβαση UNIDROIT. Όταν η ίδια, λοιπόν, η Μεγάλη Βρετανία αρνείται να προσχωρήσει στη σύμβαση UNIDROIT του έτους 1995, θωρακίζοντας τις συλλογές των μουσείων της με εγχώριους νόμους, όπως το British Museum Act του 1963, η υπογραφή διμερών συμφωνιών με χώρες όπως η Σερβία δεν προσφέρει κανένα ουσιαστικό στήριγμα απέναντι στα μεγάλα μέτωπα της παγκόσμιας Realpolitiκ του πολιτισμού. 
Από αυτήν την αδράνεια η Κυβέρνηση διολισθαίνει μοιραία στην πλήρη αποδοχή του αποικιοκρατικού αφηγήματος του «Παγκόσμιου Οικουμενικού Μουσείου». Αντί να σπάσει το ιδεολόγημα των ξένων ιδρυμάτων που αυτοπαρουσιάζονται ως θεματοφύλακες της κληρονομιάς μας, η κυβερνητική πολιτική εγκλωβίζεται και αυτή στην επικίνδυνη λογική του μακροχρόνιου δανεισμού και των ανταλλαγών. Αυτό φάνηκε πάρα πολύ καλά στις μυστικές συνομιλίες για τα γλυπτά του Παρθενώνα, για τις οποίες η Πλεύση Ελευθερίας είχε καταθέσει τέσσερις επίκαιρες ερωτήσεις, και στον απαράδεκτο συμβιβασμό της συλλογής Stern, όπου αντί για τη δικαστική διεκδίκησή τους ως προϊόντα λαθρανασκαφής, νομιμοποιήθηκε η παραμονή εκατόν εξήντα ένα κυκλαδικών αρχαιοτήτων στη Νέα Υόρκη επί δεκαετίες. Έτσι, όμως, αναγνωρίζεται έμμεσα η νομιμότητα των κλεπταποδόχων, αφού δανείζεσαι μόνο κάτι που αποδέχεσαι ότι σου ανήκει.
Αυτή η ετεροβαρής νοοτροπία της Κυβέρνησης όπου παραχωρούνται ισχυρά διαπραγματευτικά χαρτιά έναντι πενιχρών ανταλλαγμάτων φαίνεται και στον χειρισμό της επιστροφής των έξι χιλιάδων ιστορικών και θρησκευτικών κειμηλίων που αφαιρέθηκαν από τον βουλγαρικό στρατό κατά τους δύο παγκόσμιους πολέμους. Ενώ βάσει των Διεθνών Συνθηκών Νεϊγύ και Παρισίων η Βουλγαρία υποχρεούται νομικά να επιστρέψει το σύνολο των κειμηλίων χωρίς αντάλλαγμα, η Κυβέρνηση επέδειξε αδικαιολόγητη ενδοτικότητα. Συμφώνησε στην επιστροφή ελαχίστων κειμηλίων από τα έξι χιλιάδες, παραδίδοντας ως αντάλλαγμα τα οστά του Βούλγαρου Τσάρου Σαμουήλ, όπου ηθικά και διπλωματικά απεμπολήθηκε ένα κορυφαίο διαπραγματευτικό όπλο χωρίς να εξασφαλιστεί ούτε το 80% της κλαπείσας εθνικής κληρονομιάς. 
Η διεθνής αγορά δεν συγκινείται από επικοινωνιακές δημόσιες σχέσεις και διπλωματικές πιέσεις χωρίς δεσμευτικές αποφάσεις. Οι πραγματικοί  επαναπατρισμοί πολιτιστικών αγαθών επιτεύχθηκαν μόνο μέσα από σκληρή νομική σύγκρουση και την επιθετική αξιοποίηση του εγχώριου δικαίου των χωρών αποδεκτών. Η Κύπρος έτσι κέρδισε τα ψηφιδωτά του Ναού της Παναγίας της Κανακαριάς. Έτσι επέστρεψαν στην Ελλάδα οι θησαυροί του Ρόμπιν Σάιμς, κάτω από το βάρος μιας δεκαεπτά χρόνων δικαστικής και αστυνομικής οδύσσειας, με διεθνή εντάλματα και αναγκαστικές κατασχέσεις. 
Η ήρεμη διπλωματία είναι μια πολιτική χαμηλών προσδοκιών που μετατρέπει ένα μείζον ζήτημα εθνικής κυριαρχίας σε ένα γραφικό πάρε-δώσε διμερών συμφωνιών. Ηθική χωρίς νομική δέσμευση είναι απλώς ηθικολογία και εθνική υποχώρηση.  
Ευχαριστώ πολύ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε την κ. Ρούσσου. 
Τον λόγο έχει ο ειδικός αγορητής από τη Νίκη, ο κ. Σπυρίδων Τσιρώνης. Παρακαλώ.
ΣΠΥΡΙΔΩΝ ΤΣΙΡΩΝΗΣ: Ευχαριστώ πολύ, κύριε Πρόεδρε.
Κυρία Υπουργέ, κύριε Υφυπουργέ, κυρίες και κύριοι συνάδελφοι, η προστασία της πολιτιστικής κληρονομιάς δεν αποτελεί μια τυπική γραφειοκρατική υποχρέωση ή ένα απλό θέμα διπλωματικής διευθέτησης. Συνιστά θεμελιώδες συνταγματικό και ηθικό χρέος της πολιτείας απέναντι στις προγενέστερες γενεές που δημιούργησαν αυτόν τον ανεκτίμητο πλούτο, αλλά και απέναντι στις επόμενες γενιές, στις οποίες οφείλουμε να παραδώσουμε τον πλούτο αυτό αλώβητο, ακέραιο και αποκατεστημένο. Τα αρχαιολογικά ευρήματα, τα βυζαντινά μνημεία, τα ιερά εκκλησιαστικά κειμήλια και τα έργα τέχνης που διατρέχουν την πολυσύνθετη ιστορία της πατρίδας μας δεν είναι εμπορεύματα, δεν προσφέρονται για επικοινωνιακή εκμετάλλευση και δεν αποτελούν αντικείμενο συμβιβασμών ή υποχωρήσεων. Είναι η συλλογική μας μνήμη, οι ρίζες μας, η πνευματική παρακαταθήκη του Ελληνισμού. 
Ως Νίκη αναγνωρίζουμε εξ αρχής τη σκοπιμότητα και τη θετική κατεύθυνση κάθε θεσμικής πρωτοβουλίας που στοχεύει στην πάταξη της λαθρανασκαφής, της κλοπής και της παράνομης διακίνησης πολιτιστικών αγαθών, πολύ περισσότερο όταν η συνεργασία αυτή αναπτύσσεται με τη γειτονική Σερβία, ένα κράτος με το οποίο ο ελληνικός λαός συνδέεται με μακροχρόνιους δοκιμασμένους και αδερφικούς δεσμούς. 
Είναι αδιαμφισβήτητο ότι η παρούσα συμφωνία εμπεριέχει διατάξεις που κινούνται προς τη σωστή κατεύθυνση και αναφερθήκαμε στη συνεδρίαση της επιτροπής σε αυτές. Ωστόσο, η αναγνώριση των θετικών αυτών σημείων δεν συνεπάγεται σε καμία περίπτωση και την άκριτη αποδοχή της συμφωνίας ή την παροχή λευκής επιταγής στην Κυβέρνηση. Αναδείξαμε και οφείλουμε να αναδείξουμε τις ατέλειες και τις παραλείψεις που περιέχονται στο κείμενο της συμφωνίας. 
Η πλέον σοβαρή παράλειψη-σημείο της συμφωνίας εντοπίζεται στο άρθρο 8. Εκεί ορίζεται ρητά ότι το μέρος που αιτείται την επιστροφή ενός πολιτιστικού αγαθού υποχρεούται να αποδείξει ότι το εν λόγω αντικείμενο εισήχθη παρανόμως στο άλλο κράτος μετά την έναρξη ισχύος της παρούσας συμφωνίας. Και αν αναλογιστούμε τι σημαίνει αυτή η ρύθμιση στην πράξη, είναι ότι οποιοδήποτε αρχαίο, βυζαντινό ή μεταβυζαντινό κειμήλιο, εικόνα ή χειρόγραφο έχει αφαιρεθεί παράνομα, έχει κλαπεί ή έχει διακινηθεί πριν από την ισχύ της συμφωνίας τίθεται αυτομάτως εκτός του πεδίου εφαρμογής της. Η συμφωνία δεν παρέχει στην ελληνική πολιτεία καμία δυνατότητα θεσμικής διεκδίκησης για τις παλαιότερες υποθέσεις αρχαιοκαπηλίας. 
Ασφαλώς γνωρίζουμε το νομικό επιχείρημα που προβάλλει η κυβερνητική πλευρά επικαλούμενη τη σύμβαση της UNESCO του 1970 και την πάγια αρχή της μη αναδρομικότητας των πολυμερών διεθνών συμβάσεων. Όμως, εδώ τίθεται ένα ερώτημα: Σε μία διμερή συμφωνία η οποία διαμορφώνεται ελεύθερα ανάμεσα σε δύο κυρίαρχα κράτη με στενότατους ιστορικούς και πνευματικούς δεσμούς, γιατί η ελληνική διπλωματία εγκλωβίστηκε στον ελάχιστο κοινό παρονομαστή των πολυμερών συνθηκών; Γιατί δεν διεκδικήσαμε μια γενναιότερη ρύθμιση που να καλύπτει το παρελθόν; Και σας ρωτήσαμε, κύριε Υπουργέ, αν συζητήθηκε ή διεκδικήθηκε κατά τις διαπραγματεύσεις η συμπερίληψη αναδρομικής ισχύος για τις υποθέσεις παράνομης διακίνησης. 
Το δεύτερο σημείο κριτικής αφορά την κατανομή των οικονομικών βαρών, όπως αποτυπώνεται στο άρθρο 9 της συμφωνίας, όπου ορίζεται ότι όλες οι δαπάνες βαρύνουν αποκλειστικά το μέρος που υποβάλλει το αίτημα επαναπατρισμού. Δηλαδή, όταν η Ελλάδα εντοπίζει έναν κλαπέντα θησαυρό της και ζητά επιστροφή του στην πατρίδα, το κόστος μεταφοράς, ασφάλισης, τεκμηρίωσης και νομικής διεκδίκησης καλείται να το πληρώσει ο Έλληνας φορολογούμενος. Γιατί να επιβαρύνεται το κράτος-θύμα της κλοπής και όχι οι αρχαιοκάπηλοι, οι λαθρέμποροι ή οι κακόπιστοι κάτοχοι;  Προτείναμε και σας προτείνουμε τη δημιουργία ενός κοινού ταμείου που θα χρηματοδοτείται από τις δεσμευμένες περιουσίες των κυκλωμάτων της διεθνούς αρχαιοκαπηλίας.
Και τέλος, εκφράσαμε και τις επιφυλάξεις μας για τη ρήτρα αναστολής που περιλαμβάνεται στο άρθρο 8. Παρά το γεγονός ότι η ρύθμιση φαίνεται λογική επί της αρχής, η διατύπωση της είναι υπερβολικά ευρεία και ελαστική. 



Κυρία Υπουργέ, κράτησα χρόνο για να κλείσουμε το θέμα που σχεδόν μονοπώλησε τη συνεδρίαση της Επιτροπής σχετικά με την υπογραφή Μνημονίου Κατανόησης μεταξύ των Υπουργών Πολιτισμού Ελλάδος και Βουλγαρίας. 
Η Κυβέρνησή σας πανηγυρίζει κάνοντας λόγο για αμοιβαία κατάθεση σαράντα οκτώ ιστορικών κειμηλίων έναντι των οστών του τσάρου Σαμουήλ. Σας ζητήσαμε να μας εξηγήσετε. Και οφείλετε να δώσετε καθαρές απαντήσεις, και εδώ στη Βουλή, τις οποίες τεχνηέντως αποφύγατε στην Επιτροπή, αναφερόμενη μόνο στον Σύλλογο των Αρχαιολόγων. 
Πρόκειται για οριστική αποκατάσταση κυριότητας ή για μια προσωρινή παραχώρηση κατοχής, όπως διατείνεται η βουλγαρική πλευρά σε δημόσιες δηλώσεις της; 
Πώς είναι δυνατόν να βάζουμε στην ίδια ζυγαριά και να εξισώνουμε σαράντα οκτώ ιερά κειμήλια τα οποία αρπάχθηκαν βιαίως από τις ελληνορθόδοξες μονές της Μακεδονίας και της Θράκης κατά τη διάρκεια της πολεμικής λεηλασίας του Πρώτου Παγκοσμίου Πολέμου με νόμιμα ανασκαφικά ευρήματα από το ελληνικό έδαφος;  
Πώς διασφαλίζονται οι απαράγραπτες διεθνείς αξιώσεις της χώρας μας, που θεμελιώνονται στο άρθρο 126 της Συνθήκης του Νεϊγύ;  
Όπως καταγγέλλει στο εκτενές υπόμνημά του ο Σύλλογος Ελλήνων Αρχαιολόγων, τέτοιες πρακτικές μυστικής και ιδιωτικής πολιτιστικής διπλωματίας που παρακάμπτουν τον κοινοβουλευτικό έλεγχο δημιουργούν ένα εξαιρετικά δυσμενές προηγούμενο. Όταν δηλαδή αποδεχόμαστε αμφίβολες ρυθμίσεις αμοιβαίας κατάθεσης ή προσωρινού δανεισμού για αποδεδειγμένα κρυμμένους θησαυρούς, αποδυναμώνουμε την ίδια τη διαπραγματευτική μας θέση στη διεθνή σκηνή. Άρα, με ποια ηθική και νομική συνέπεια θα διεκδικήσουμε αύριο την οριστική, μόνιμη και αδιαπραγμάτευτη επιστροφή των Γλυπτών του Παρθενώνα στο φυσικό τους περιβάλλον; 
Γι' αυτό, κυρία Υπουργέ, απαιτούμε από την Κυβέρνηση να εγκαταλείψει μυστικές συνεννοήσεις και να φέρει στη Βουλή το πλήρες κείμενο του μνημονίου με τη Βουλγαρία και να υιοθετήσει μια ανένδοτη, περήφανη και αποφασιστική εθνική στρατηγική πολιτιστικής διπλωματίας. 
Η ιστορία της Ελλάδας είναι η ραχοκοκαλιά του Έθνους μας. Δεν πωλείται, δεν χαρίζεται, δεν παραγράφεται και δεν παζαρεύεται σε καμία διπλωματική σκακιέρα. 
Ευχαριστώ πολύ. 
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κ. Τσιρώνη. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι ένα μαθήτριες και μαθητές και δύο συνοδοί εκπαιδευτικοί από το 1ο Γενικό Λύκειο Πετρούπολης. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Τον λόγο έχει ο ειδικός αγοραστής από τον ΣΥΡΙΖΑ, ο κ. Ιωάννης Αμανατίδης. 
ΙΩΑΝΝΗΣ ΑΜΑΝΑΤΙΔΗΣ: Καλημέρα, κύριε Πρόεδρε. 
Κυρία Υπουργέ, κύριε Υφυπουργέ, κυρίες και κύριοι συνάδελφοι, η Συμφωνία μεταξύ Ελλάδας και Σερβίας που συζητάμε σήμερα νομίζω ότι είναι ένα ζήτημα με ιδιαίτερη σημασία για τη χώρα μας, την προστασία της πολιτιστικής κληρονομιάς, την αντιμετώπιση της αρχαιοκαπηλίας και της παράνομης διακίνησης πολιτιστικών αγαθών και τη διευκόλυνση φυσικά της επιστροφής τους στις χώρες προέλευσης. 
Οι δύο χώρες, Ελλάδα και Σερβία, συνδεόμαστε με ισχυρούς πολιτιστικούς και ιστορικούς δεσμούς. Η συνεργασία μας ιδιαίτερα στην περιοχή των Βαλκανίων, σε μια τέτοια περιοχή με τη σύνθετη ιστορία και την πλούσια πολιτιστική της κληρονομιάς, μπορεί να συμβάλει ουσιαστικά στην προστασία των μνημείων και την αντιμετώπιση της παράνομης διακίνησης των αρχαιοτήτων. 
Ωστόσο, η σημερινή συζήτηση μας δίνει την ευκαιρία να πούμε πως φυσικά η πολιτιστική διπλωματία δεν εξαντλείται στην υπογραφή διμερών συμφωνιών. Είναι μέρος της εξωτερικής πολιτικής της χώρας μας. Και για την Ελλάδα, με το ιδιαίτερο ιστορικό της βάρος, η διάσταση αυτή αποκτά ξεχωριστή σημασία. 
Επιτρέψτε μου να πω ότι κατά τη διακυβέρνηση του ΣΥΡΙΖΑ η Ελλάδα πρωτοστάτησε στην ομόφωνη υιοθετηθείσα απόφαση της Γενικής Συνέλευσης του ΟΗΕ στις 13-12-2018 για επιστροφή και απόδοση πολιτιστικών αγαθών στις χώρες προέλευσης με εκατόν πέντε συγκηδεμόνες, Μόνιμη Αντιπροσωπεία της Ελλάδος στον ΟΗΕ. 
Το 2018 η Διακυβερνητική Επιτροπή της UNESCO αναγνώρισε σε σύστασή της τις ιστορικές, πολιτιστικές, νομικές και ηθικές διαστάσεις της επιστροφής των Γλυπτών του Παρθενώνα. Υπάρχει ανακοίνωση του Υπουργείου Πολιτισμού στις 31-5-2018. 
Στις θέσεις μας στο 5ο συνέδριο του ΣΥΡΙΖΑ-Προοδευτική Συμμαχία στις 15-6-2025 έχουμε συμπεριλάβει αναλυτικά τις θέσεις μας για την πολιτιστική κληρονομιά. Επίσης, το 2024 καταθέσαμε σε δημόσια διαβούλευση πρόταση νόμου πλαισίου για την πολιτιστική κληρονομιά. 
Τέλος, μέσα από τις δημόσιες παρεμβάσεις μας, και τις κοινοβουλευτικές, προς το Υπουργείο δώσαμε ιδιαίτερη έμφαση στη διαφάνεια, τη λογοδοσία και την προστασία των μνημείων από τη λογική της εμπορευματοποίησης. 
Κυρίες και κύριοι συνάδελφοι, έχουμε λοιπόν διαχρονικά αποδείξει ότι ο πολιτισμός αποτελεί για εμάς δημόσιο αγαθό, πεδίο διεθνούς συνεργασίας. Ως Υπουργείο Εξωτερικών με Υπουργό τον κ. Νίκο Κοτζιά ξεκινήσαμε το AC Forum, το Ancient Civilizations Forum, δηλαδή τη συνεργασία των κρατών που έχουν αρχαίους πολιτισμούς, κάτι το οποίο συνεχίζει το Υπουργείο Πολιτισμού πλέον. Και νομίζω ότι θα πρέπει να δοθεί μια περαιτέρω ώθηση και δραστηριοποίηση του θεσμού αυτού. 
Έτσι λοιπόν η προστασία της πολιτιστικής κληρονομιάς δεν μπορεί να αντιμετωπίζεται αποσπασματικά ούτε να περιορίζεται σε μια λογική διαχείρισης αντικειμένων μεγάλης ιστορικής ή οικονομικής αξίας. 
Χαρακτηριστικό παράδειγμα αποτελεί η διαχρονική προσπάθεια για την επιστροφή και επανένωση των Γλυπτών του Παρθενώνα, μια εθνική διεκδίκηση που διεθνοποιήθηκε συστηματικά φυσικά από την αείμνηστη Μελίνα Μερκούρη και συνεχίζεται μέχρι σήμερα. 
Για εμάς ο στόχος είναι σαφής και ένας, η οριστική επιστροφή και επανένωση των Γλυπτών στο φυσικό τους χώρο, χωρίς λύσεις που θα μπορούσαν να οδηγήσουν σε έμμεση αναγνώριση δικαιωμάτων κυριότητας του Βρετανικού Μουσείου. 
Η πολιτιστική διπλωματία μπορεί να αξιοποιεί όλα τα πρόσφορα μέσα διαλόγου και συνεργασίας, δεν μπορεί όμως να αποδυναμώνει τη νομική και ιστορική βάση των διεκδικήσεών μας. Αυτή είναι μια ουσιαστική διάκριση, που συνδέεται άμεσα με όσα συζητήσαμε και στην Επιτροπή Μορφωτικών Υποθέσεων. 
Στην Επιτροπή, κυρία Υπουργέ και κυρίες και κύριοι συνάδελφοι, αναδείχθηκε εκ νέου το Μνημόνιο Κατανόησης μεταξύ Ελλάδας και Βουλγαρίας, το οποίο ανακοινώθηκε στις 29 Σεπτεμβρίου -είναι γνωστό το υπόμνημα του Συλλόγου Ελλήνων Αρχαιολόγων-, ένα μνημόνιο που αφορά την επιστροφή μόνο σαράντα οκτώ ιστορικών κειμηλίων στην Ελλάδα και την παράδοση στη Βουλγαρία των λειψάνων του τσάρου Σαμουήλ και άλλου ανθρωπολογικού υλικού. 
Υπάρχουν ουσιαστικά ερωτήματα, τα οποία πολύ εύκολα θα μπορούσατε να τα λύσετε, κυρία Υπουργέ -και η Κυβέρνηση θα μπορούσε να τα λύσει-, καταθέτοντας στη Βουλή προς κύρωση βεβαίως το μνημόνιο το οποίο έχει υπογράψει. 
Γι’ αυτό άλλωστε βλέπετε ότι όλοι σας ρωτούμε τι σημαίνει ο όρος «αμοιβαία κατάθεση», ποιο είναι το ακριβές περιεχόμενο, ποιες είναι οι δεσμεύσεις κ.λπ., και πώς διασφαλίζεται εντέλει ότι η επιστροφή των σαράντα οκτώ κειμένων δεν εξαντλεί τις ελληνικές διεκδικήσεις για τα υπόλοιπα πολιτιστικά αγαθά που αφαιρέθηκαν κατά τις ιστορικές περιόδους λεηλασίας. Δεν είναι δυνατόν κάποια ανθρωπολογικά υλικά τα οποία βρέθηκαν στη χώρα να μπαίνουν στην ίδια μοίρα με αυτά τα οποία έχουν κλαπεί ουσιαστικά. 
Θέλω να θέσω και το ζήτημα των αρχαιοτήτων και την αρπαγή των πολιτιστικών θησαυρών της χώρας μας που έγινε και κατά τη διάρκεια της γερμανικής κατοχής. Νομίζω ότι αυτό έχει ουσιαστική σημασία και θα πρέπει από δω και μετά να υπάρξουν συγκεκριμένες κινήσεις στο ζήτημα αυτό. 
Η Συμφωνία με τη Σερβία, που έχει όλες τις προβλέψεις για ανταλλαγή πληροφοριών κ.λπ., έχει ένα σημείο το οποίο θα τονίσουν, πιστεύω, και οι άλλοι ομιλητές. Δηλαδή, στο άρθρο 8 προβλέπεται ότι πρέπει να αποδείξει το μέρος που ζητάει φυσικά την επιστροφή ότι αυτό το πολιτιστικό αγαθό εισήχθη παρανόμως στο μέρος στο οποίο βρίσκεται μετά την έναρξη της παρούσας Συμφωνίας. Τι γίνεται δηλαδή γι’ αυτά που είναι πριν; Και θα πρέπει αυτό να μας το εξηγήσετε. 
Κυρίες και κύριοι, για εμάς, για τον ΣΥΡΙΖΑ-Προοδευτική Συμμαχία, η προστασία της πολιτιστικής κληρονομιάς και η διεκδίκηση της επιστροφής των πολιτιστικών αγαθών αποτελούν σταθερές αρχές. Η συνεργασία με τη Σερβία μπορεί να υπηρετήσει αυτούς τους στόχους. Περιμένουμε τις εξηγήσεις από την Υπουργό για το άρθρο 8. 
Η αποτελεσματική πολιτιστική διπλωματία προϋποθέτει, όχι μόνο διεθνείς συμφωνίες, αλλά και ισχυρούς θεσμούς, συνέπεια και διαφάνεια. 
Σας ευχαριστώ πολύ. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Αμανατίδη. 
Τον λόγο έχει η ειδική αγορήτρια από την Ελληνική Λύση κ. Ασημακοπούλου. 
ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ: Σας ευχαριστώ, κύριε Πρόεδρε.
Κυρία Υπουργέ, κυρίες και κύριοι συνάδελφοι, η προστασία της πολιτιστικής κληρονομιάς αποτελεί εθνική υποχρέωση και όχι απλώς αντικείμενο διεθνών συνεργασιών. Για μια χώρα όπως η Ελλάδα με ιστορία χιλιάδων ετών, η διαφύλαξη των αρχαιοτήτων και των μνημείων της συνδέεται άμεσα με την ιστορική της συνέχεια και την εθνική της ταυτότητα. 
Η υπό κύρωση συμφωνία μεταξύ Ελλάδας και Σερβίας επιδιώκει την αντιμετώπιση της αρχαιοκαπηλίας, της παράνομης διακίνησης πολιτιστικών αγαθών και τη διευκόλυνση της επιστροφής τους. Πρόκειται ασφαλώς για θεμιτούς στόχους. 
Ωστόσο το κρίσιμο ζήτημα δεν είναι τι περιγράφει μια συμφωνία, αλλά κατά πόσο μπορεί να εφαρμοστεί αποτελεσματικά. Προβλέπει τη συνεργασία των αρμόδιων υπουργείων, ανταλλαγή πληροφοριών, εκπαίδευση προσωπικού και έλεγχο των εισαγωγών και εξαγωγών πολιτιστικών αγαθών. Όμως, όλα αυτά χρειάζονται συγκεκριμένα μέσα, κατάλληλο προσωπικό και συνεχή εποπτεία, διότι όταν ένα αρχαίο αντικείμενο διακινείται παράνομα δεν αρκεί να γνωρίζουμε ποια υπηρεσία είναι αρμόδια. Πρέπει να υπάρχει η δυνατότητα άμεσου εντοπισμού του και αποτελεσματικής παρέμβασης. 
Πώς θα αξιολογείται λοιπόν η εφαρμογή της συμφωνίας; Θα υπάρχει ενημέρωση για τις υποθέσεις που αντιμετωπίστηκαν και τα πολιτιστικά αγαθά που επαναπατρίστηκαν; 
Ιδιαίτερη προσοχή απαιτούν οι διατάξεις για την επιστροφή πολιτιστικών αντικειμένων. Η Συμφωνία θέτει συγκεκριμένες προϋποθέσεις, ενώ προβλέπει ότι τα σχετικά έξοδα επιβαρύνουν το κράτος που ζητά την επιστροφή. Γιατί, όμως, να αναλαμβάνει το οικονομικό βάρος η χώρα που διεκδικεί την πολιτιστική της περιουσία; Δεν θα έπρεπε να εξετάζεται και η ευθύνη όσων εμπλέκονται στην παράνομη διακίνησή της;
Στο σημείο αυτό, κυρία Υπουργέ, θα ήθελα να σταθώ σε ένα περιστατικό που προκαλεί εύλογα ερωτήματα. Κατά τη συζήτηση της Δευτέρας στην Επιτροπή, αναφερθήκατε στην επιστροφή πριν από δύο χρόνια στην Τουρκία ενός θησαυρού αποτελούμενου από περισσότερα από χίλια αργυρά νομίσματα του 5ου αιώνα προ Χριστού προερχόμενα από πόλεις της Μικράς Ασίας. Σύμφωνα με τα σχετικά στοιχεία, πρόκειται για 61 αργυρούς στατήρες, κοπές πόλεων της Παμφιλίας, της Κιλικίας, της Ιωνίας, της Κύπρου, αλλά και της Αίγινας και της Μήλου, καθώς και 994 αργυρά αθηναϊκά τετράδραχμα με χρονολογίες κοπής από τις αρχές έως τα τέλη του 5ου αιώνα π.Χ. 
Εδώ προκύπτει ένα ουσιαστικό ερώτημα: Με ποιο ακριβώς ιστορικό και νομικό σκεπτικό αποφασίστηκε η απόδοση αυτού του θησαυρού στην Τουρκία; Μιλάμε για νομίσματα που συνδέονται άμεσα με τον αρχαίο ελληνικό πολιτισμό, μεταξύ των οποίων αθηναϊκά τετράδραχμα. Θεωρεί η Κυβέρνηση ότι όλα αυτά αποτελούν πολιτιστική κληρονομιά της Τουρκίας; Η επιστροφή αρχαιοτήτων πρέπει να στηρίζεται σε τεκμηριωμένα στοιχεία και ξεκάθαρους κανόνες χωρίς να δημιουργούνται συγχύσεις ως προς την ιστορική τους ταυτότητα. Γι’ αυτό ζητούμε να διευκρινιστεί ποια στοιχεία θεμελίωσαν την απόφαση επιστροφής και ποιο νομικό πλαίσιο εφαρμόστηκε. 
Άλλωστε, δεν πρέπει να ξεχνάμε ότι η αρχαιοκαπηλία δεν αποτελεί ένα μεμονωμένο φαινόμενο, αλλά μια οργανωμένη παράνομη δραστηριότητα που εκμεταλλεύεται τις αδυναμίες των κρατικών μηχανισμών και την ανεπαρκή φύλαξη της πολιτιστικής περιουσίας. Γι’ αυτό και η Κυβέρνηση οφείλει να δώσει μεγαλύτερη βαρύτητα στην πρόληψη, ενισχύοντας τις Αρχαιολογικές Υπηρεσίες, τους ελεγκτικούς μηχανισμούς και τη συνεργασία με τις διωκτικές αρχές. Το ζητούμενο δεν είναι μόνο να διεκδικούμε την επιστροφή των αρχαιοτήτων που ήδη έχουν χαθεί, αλλά πρωτίστως να αποτρέπουμε την παράνομη απομάκρυνσή τους. 
Παράλληλα, θεωρούμε αναγκαίο να υπάρχει ουσιαστική λογοδοσία για κάθε διεθνή συμφωνία που αφορά στην πολιτιστική μας κληρονομιά. Η Βουλή πρέπει να γνωρίζει όχι μόνο τις δεσμεύσεις που αναλαμβάνει η χώρα, αλλά και τα αποτελέσματα που προκύπτουν από την εφαρμογή τους. 
Η προστασία της ιστορίας μας δεν μπορεί να εξαντλείται σε διπλωματικές ανακοινώσεις και τελετές υπογραφών. Απαιτεί πολιτική βούληση, διαρκή εγρήγορση και συγκεκριμένες ενέργειες γιατί η πολιτιστική μας κληρονομιά αποτελεί παρακαταθήκη των προηγούμενων γενεών και ευθύνη μας απέναντι στις επόμενες. 
Η συνεργασία μεταξύ κρατών για την προστασία της πολιτιστικής κληρονομιάς είναι αναμφίβολα σημαντική. Όμως, καμία διεθνής συμφωνία δεν μπορεί να αποτελεί άλλοθι για ασάφειες, παραλείψεις ή αποφάσεις που γεννούν ερωτήματα ως προς την προστασία των εθνικών μας συμφερόντων. 
Η Ελλάδα δεν μπορεί να περιορίζεται στο ρόλο του απλού παρατηρητή όταν διακυβεύεται η πολιτιστική της κληρονομιά. Οφείλει να διεκδικεί, να ελέγχει και να υπερασπίζεται με αποφασιστικότητα όσα της ανήκουν. 
Σας ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε την κ. Ασημακοπούλου. 
Τον λόγο έχει η ειδική αγορήτρια το Κομμουνιστικό Κόμμα Ελλάδος κ. Σεμίνα Διγενή. 
ΑΣΗΜΙΝΑ (ΣΕΜΙΝΑ) ΔΙΓΕΝΗ: Ευχαριστώ, κύριε Πρόεδρε.
Προφανώς η προστασία της πολιτιστικής κληρονομιάς είναι αναγκαία, όμως το ουσιαστικό ερώτημα είναι ποιος και πώς τη λεηλατεί και ποιος εισπράττει τα κέρδη. Τα αρχαία δεν αποκτούν μόνα τους διαβατήριο, δεν εγκαταλείπουν οικειοθελώς τον τόπο τους για να στολίσουν τα σαλόνια των εκατομμυριούχων. Υπάρχουν χέρια που τα αρπάζουν, δίκτυα που τα μεταφέρουν και ισχυροί αγοραστές που τα βαφτίζουν συλλεκτικά αποκτήματα. Έτσι, η αρπαγή αποκτά τιμοκατάλογο και η ιστορική μνήμη μετατρέπεται σε ιδιωτικό τρόπαιο. 
Για το ΚΚΕ ο πολιτισμός είναι λαϊκή περιουσία, δεν είναι επενδυτική ευκαιρία ούτε προνόμιο για επισκέπτες με ακριβό εισιτήριο. Οι αιτίες που γεννούν και συντηρούν τη λεηλασία του είναι ο πόλεμος, είναι οι ιμπεριαλιστικές επεμβάσεις, η κατοχή, η εμπορευματοποίηση και το ιδιωτικό κέρδος. Και μετά -αυτό συμβαίνει πάντα μετά από κάθε μακελειό- εμφανίζονται οι έμποροι των λεηλατημένων θησαυρών, ανοίγει ο δρόμος στην κερδοσκοπία και η μία βαρβαρότητα τροφοδοτεί την άλλη. 
Μήπως ξεχάσαμε το 1999 που το ΝΑΤΟ βομβάρδιζε τη Γιουγκοσλαβία επί εβδομήντα οκτώ ημέρες ισοπεδώνοντας τα πάντα; Σήμερα όσοι εμφανίζουν το ΝΑΤΟ ως προστάτη της σταθερότητας μιλούν για σεβασμό στη σερβική πολιτιστική κληρονομιά. Όμως, υπάρχει και κάποιο όριο στην πολιτική υποκρισία. Καταγγέλλεις την κλοπή ενός αγάλματος και δικαιολογείς τις βόμβες που ισοπεδώνουν τον τόπο του; Υπόσχεσαι προστασία στα μνημεία και προσφέρεις στήριξη στους μηχανισμούς που τα μετατρέπουν σε ερείπια; Από το Ιράκ και τη Συρία μέχρι την Παλαιστίνη και τη Γάζα, οι λαοί πληρώνουν με τη ζωή και την καταστροφή της ιστορικής τους μνήμης. 
Πώς συνδυάζεται η ευαισθησία της Κυβέρνησης για τον πολιτισμό με τη βαθύτερη εμπλοκή της στους επικίνδυνους σχεδιασμούς του ΝΑΤΟ και της Ευρωπαϊκής Ένωσης; 
Η αρχαιοκαπηλία δεν είναι μια ιστορία με μερικές νυχτερινές λαθρανασκαφές, αλλά είναι διεθνής αγορά με μεσάζοντες, χρηματοδότες, εμπόρους και εύπορους πελάτες. Ο φτωχός βέβαια πάντα χαρακτηρίζεται κλέφτης, ενώ ο πλούσιος που αγοράζει τα λάφυρα είναι συλλέκτης. 
Μην μας απαντήσετε ότι «άλλο είναι το παράνομο εμπόριο και άλλο η νόμιμη αξιοποίηση». Ασφαλώς υπάρχουν διαφορετικές νομικές πράξεις, όμως η πολιτική σας αντιμετωπίζει όλο και περισσότερο τον πολιτισμό ως προϊόν -μουσεία με επιχειρηματικά κριτήρια, χορηγοί με προνομιακό ρόλο, αρχαιολογικοί χώροι ως τουριστικές βιτρίνες.
Και ποιοι προστατεύουν καθημερινά αυτά τα μνημεία; Οι αρχαιολόγοι, οι συντηρητές, οι αρχαιοφύλακες και οι εργαζόμενοι του Υπουργείου Πολιτισμού. Είναι άνθρωποι που αντιμετωπίζουν υποστελέχωση, ελλείψεις και ανεπαρκή μέσα και ξέρουν ότι καμιά διεθνής υπογραφή δεν αντικαθιστά τις μόνιμες προσλήψεις, τη δημόσια χρηματοδότηση, τη συστηματική φύλαξη και την επιστημονική τεκμηρίωση. 
Η διεθνής συνεργασία, εκτός από πραγματικούς ελέγχους και αποτελεσματική επιστροφή των αρπαγμένων αγαθών, χρειάζεται ειρηνικές, ισότιμες σχέσεις ανάμεσα στους λαούς και αμοιβαίο σεβασμό.
Τέτοιες, όμως, κοινωνικές αξίες δεν συνυπάρχουν με την επιδίωξη μεγιστοποίησης του κέρδους. Προϋποθέτουν την ανατροπή του σημερινού κοινωνικού συστήματος που μετρά την πρόοδό του με την άνοδο της κερδοφορίας, την οικοδόμηση ενός ανώτερου πολιτισμού για την ανάπτυξή του, με κριτήριο την καθολική ευημερία, υλική και πνευματική. 
Γιατί η Κυβέρνηση διαπραγματεύεται με τη Βουλγαρία κειμήλια, που σύμφωνα με τους εργαζόμενους, οφείλει να διεκδικεί; Να δημοσιοποιηθεί, λοιπόν, αμέσως το Μνημόνιο της 29ης Σεπτεμβρίου. Καμία αδιαφανής συναλλαγή με τη λαϊκή πολιτιστική περιουσία. Και κάτι ακόμη τονίζουν οι εργαζόμενοι στο ΥΠΠΟ. Οι επιτυχίες των υπηρεσιών οφείλονται μόνο στους ίδιους που παλεύουν με τραγικές ελλείψεις, γι’ αυτό και στις 21 Οκτωβρίου απεργούν, διεκδικώντας μόνιμες προσλήψεις, αυξήσεις 1% του Κρατικού Προϋπολογισμού για τον πολιτισμό και τέλος, στις ιδιωτικοποιήσεις.
Πολιτισμός δεν είναι εμπόρευμα για παζάρια πίσω από κλειστές πόρτες ούτε κυβερνητικό διαπραγματευτικό χαρτί και καμία συμφωνία δεν εξουδετερώνει αυτομάτως την αγορά αρχαιοτήτων ούτε θεραπεύει τις συνέπειες των ιμπεριαλιστικών πολέμων. Το θέμα είναι να χτυπηθούν οι ισχυροί κρίκοι των κυκλωμάτων και να μην φορτώνονται οι λαοί νέα εμπόδια για να διεκδικήσουν όσα τους ανήκουν. 
Για τα Γλυπτά του Παρθενώνα διεκδικούμε την οριστική επιστροφή και επανένωσή τους χωρίς συμφωνίες που θα αναγνωρίζουν ή θα νομιμοποιούν την αρπαγή. Δύο αιώνες δεν μετατρέπουν την ιστορική αδικία σε δικαίωμα ιδιοκτησίας. Ο Σύλλογος Ελλήνων Αρχαιολόγων εκφράζει την έντονη ανησυχία του τόσο για τη νομιμότητα όσο και για τις ενδεχόμενες συνέπειες μιας εκτυλισσόμενης διαδικασίας μυστικής και ιδιωτικής πολιτιστικής διπλωματίας, με αντικείμενο πολιτιστικά αγαθά και μνημεία μας. Καμία διευθέτηση που μπορεί αύριο να αξιοποιηθεί ως δυσμενές προηγούμενο, ακόμη και για τα Γλυπτά του Παρθενώνα. 
Ξέρετε, δεν πείθετε κανέναν ότι αγωνίζεστε για την προστασία της πολιτιστικής κληρονομιάς. Καίγεστε μόνο για να κλείνετε εμπορικές συμφωνίες και να τροφοδοτείτε την καπιταλιστική ανάπτυξη με νέα προϊόντα και αγορές. Δεν πείθετε ούτε εμάς, ούτε το οργανωμένο εργατικό κίνημα, ούτε τους επιστήμονες και τους εργαζόμενους στον τομέα του πολιτισμού που αντιπαλεύουν αυτή την πολιτική. 
Οι πολιτισμοί δεν χτίστηκαν από χρηματιστήρια και επενδυτικά κεφάλαια. Προκλητική λεηλασία δεν είναι μόνο να αρπάζει κάποιος το παρελθόν ενός λαού, είναι να του στερήσει το μέλλον και μετά να του χρεώνει εισιτήριο να αντικρίσει την ιστορία του. Μην εμφανίζεστε, λοιπόν, ως θεματοφύλακές της, όταν μετατρέπετε τον πολιτισμό σε εμπόρευμα και πεδίο κερδοφορίας. 
Παρένθεση: Ήταν πολύ κακή ιδέα το πλάνο της ομιλίας του Ρούμπιο κάτω από την Ακρόπολη, που χρησιμοποιήθηκε από την αμερικανική διπλωματία ως συμβολικό ντεκόρ της προάσπισης των ευρωατλαντικών αξιών, μια φαιδρή προσπάθεια να προσαρμοστεί η ιστορία στα μέτρα των ιμπεριαλιστικών σχεδιασμών.
Τελειώνοντας, το ΚΚΕ δεν πρόκειται να δώσει άλλοθι ούτε λευκή επιταγή σε αυτή την πολιτική, γι’ αυτό και ψηφίζουμε «παρών». 
Ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κ. Διγενή.
Τον λόγο έχει η εισηγήτρια του ΠΑΣΟΚ-Κινήματος Αλλαγής κ. Παναγιώτα Γρηγοράκου.
ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ: Ευχαριστώ πολύ, κύριε Πρόεδρε.
Κυρία Υπουργέ, κυρίες και κύριοι συνάδελφοι, κάθε συμφωνία που ενισχύει την προστασία της πολιτιστικής μας κληρονομιάς και διευκολύνει την επιστροφή πολιτιστικών αγαθών, έχει σαφώς θετικό πρόσημο. Σε αυτό το πλαίσιο εντάσσεται και η Συμφωνία με τη Σερβία, καθώς προσθέτει χρήσιμα εργαλεία συνεργασίας ανάμεσα σε δύο χώρες με στενούς ιστορικούς και πολιτιστικούς δεσμούς. Τα όσα προβλέπει για την πρόληψη της κλοπής, των παράνομων ανασκαφών και της παράνομης διακίνησης πολιτιστικών αγαθών, επιβεβαιώνουν τη διάθεση των δύο κρατών να συνεργαστούν αποτελεσματικά σε αυτό το πεδίο.
Προβλέπεται ανταλλαγή πληροφοριών, εκπαίδευση προσωπικού, ανταλλαγή τεχνογνωσίας, ενώ παράλληλα ενισχύεται και η συνεργασία για τον εντοπισμό πολιτιστικών αγαθών που εμφανίζονται παράνομα στη διεθνή αγορά και ο συντονισμός των δύο χωρών σε διεθνή ζητήματα προστασίας και επιστροφής της πολιτιστικής περιουσίας. 
Η αποτελεσματικότητα της Συμφωνίας αυτής θα κριθεί στην εφαρμογή της και αυτό σε καμία περίπτωση δεν υποκρύπτει οποιαδήποτε μομφή για τις αρμόδιες υπηρεσίες του Υπουργείου Πολιτισμού που εργάζονται για την προστασία και τον επαναπατρισμό των πολιτιστικών αγαθών. Γνωρίζουμε καλά το έργο τους, το στηρίζουμε και ζητάμε πάντοτε την υποστήριξη με επαρκείς πόρους και φυσικά, με επιπλέον προσωπικό.
Για το ΠΑΣΟΚ, άλλωστε, η πολιτιστική διπλωματία αποτελεί ισχυρό εργαλείο ουσιαστικής συνεργασίας μεταξύ κρατών και η πολιτιστική μας κληρονομιά δίνει στην Ελλάδα σημαντικές δυνατότητες διεθνούς επιρροής, τις οποίες οφείλουμε πάντα να αξιοποιούμε με σχέδιο, γνώση, αλλά κυρίως, με αυτοπεποίθηση. Και εννοείται, κυρία Υπουργέ, επανέρχομαι για ακόμα μια φορά και στο Μνημόνιο το οποίο έχει υπογραφεί, μεταξύ της Ελλάδας και της Βουλγαρίας. 
Στην Επιτροπή το ΠΑΣΟΚ σας κατέθεσε συγκεκριμένα ερωτήματα: Τι σημαίνει νομικά η αμοιβαία κατάθεση; Μας είπατε πως πρόκειται για καλή πρακτική αναγνωρισμένη από την Ουνέσκο και φέρατε ως παράδειγμα την υπόθεση του θραύσματος Fagan, του οποίου η αρχική κατάθεση ακολουθήθηκε από την οριστική επιστροφή του στις 4 Ιουνίου του 2022, οπότε και επανενώθηκε μόνιμα με τη ζωφόρο του Παρθενώνα. Όμως, η χώρα μας δεν έστειλε κανένα δικό της πολιτιστικό αγαθό στη Σικελία για μόνιμη έκθεση, παρά μόνο για δανεισμό δύο ετών, σύμφωνα φυσικά με τις προβλέψεις του αρχαιολογικού νόμου. 
Στην Επιτροπή σας ρωτήσαμε ποια είναι η αντίστοιχη εγγύηση σχετικά με το Μνημόνιο με τη Βουλγαρία, πώς κατοχυρώνεται η κυριότητα των νομίμων δικαιούχων και ποιες εγγυήσεις εξασφαλίστηκαν για τη διεκδίκηση των υπόλοιπων λεηλατημένων θησαυρών; Τα ερωτήματα αυτά τέθηκαν από σύσσωμη την Αντιπολίτευση, όπως τέθηκαν και σήμερα εδώ από όλους τους εισηγητές και φυσικά και από το Σύλλογο Ελλήνων Αρχαιολόγων. Και εσείς τι μας απαντήσατε; Μας ρωτήσατε τι ακριβώς έκανε ο Σύλλογος Ελλήνων Αρχαιολόγων για τα οστά του Σαμουήλ και πραγματικά, δεν καταλαβαίνουμε πώς ακριβώς αυτή η τοποθέτησή σας απαντά σ’ όλα αυτά τα ερωτήματα, τα οποία τέθηκαν στην Επιτροπή. 
Καταθέτω, επίσης, στα Πρακτικά δημοσίευμα του βουλγαρικού πρακτορείου ειδήσεων της 3ης Οκτωβρίου. 
(Στο σημείο αυτό η Βουλευτής κ. Παναγιώτα (Νάγια) Γρηγοράκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Διαβάζουμε εδώ ότι η επικεφαλής του Τμήματος Εκθέσεων και Διεθνών Δραστηριοτήτων του Εθνικού Ιστορικού Μουσείου της Βουλγαρίας δηλώνει, ότι τα αντικείμενα δεν δωρίστηκαν ούτε μεταβιβάστηκαν στην Ελλάδα, αλλά παραχωρήθηκαν με δανεισμό για έκθεση. Αναφέρει δε, ότι εξακολουθούν να παραμένουν στα μητρώα του Μουσείου, ότι δεν έχει ακόμη οριστεί η ημερομηνία επιστροφής και ότι δεν παραχωρήθηκε κανένα χειρόγραφο. 
Τελικά, τι είναι αυτό, κυρία Υπουργέ, που έχετε υπογράψει με τη Βουλγαρία; Έχουμε οριστική απόδοση στους νόμιμους δικαιούχους ή προσωρινό δανεισμό; Μπορεί η βουλγαρική πλευρά να ζητήσει πίσω τα κειμήλια; Τα σαράντα οκτώ κειμήλια, αλλά και χιλιάδες χειρόγραφα που παραμένουν στη Βουλγαρία, αφαιρέθηκαν βίαια από τους τόπους στους οποίους ανήκαν, μέσα σε συνθήκες πολέμου και κατοχής. Δεν μιλάμε, λοιπόν, εδώ σε καμία περίπτωση για προϊόντα λαθρανασκαφής, αλλά για προϊόντα πολεμικής λεηλασίας που ρητά απαιτείται ο επαναπατρισμός τους και από τη Συνθήκη της Χάγης, αλλά και με άλλες συνθήκες της Ουνέσκο. Είναι νόμιμη η υποχρέωση της χώρας μας να τα διεκδικήσει και είναι υποχρεωμένη η Βουλγαρία να τα αποδώσει. 
Τι έχετε, λοιπόν, συμφωνήσει για τα υπόλοιπα κειμήλια και ποιος ακριβώς είναι ο προγραμματισμός και το χρονοδιάγραμμα για αυτά; Η παράδοση, άλλωστε, των καταλοίπων που αποδίδονται στον Σαμουήλ έχει ήδη πραγματοποιηθεί. Άρα, λοιπόν, το βασικό μας διαπραγματευτικό χαρτί δεν βρίσκεται πλέον στα χέρια μας και το ερώτημα το οποίο προκύπτει, είναι: Ποιες δεσμευτικές εγγυήσεις εξασφαλίστηκαν πριν από την παράδοσή τους; Διότι, για όλα αυτά νομίζω ότι θα έχετε ενημερωθεί λογικά πως το ΠΑΣΟΚ έχει ήδη καταθέσει αίτημα σύγκλησης της Επιτροπής Μορφωτικών Υποθέσεων, για πλήρη ενημέρωση σχετικά με το Μνημόνιο, τους όρους του και την επιστημονική τεκμηρίωση της Συμφωνίας. 
Η κατάθεση του πλήρους Μνημονίου στη Βουλή, μαζί με τα Παραρτήματα, τα Πρωτόκολλα και τις υπόλοιπες Διοικητικές Πράξεις και τις σχετικές γνωμοδοτήσεις, επιβάλλεται να έρθουν στη Βουλή για λόγους διαφάνειας και ουσιαστικού κοινοβουλευτικού ελέγχου. 
Δεν επιτρέπεται και δεν νοείται να προσπαθούμε να καταλάβουμε εδώ στο Κοινοβούλιο, αλλά και η υπόλοιπη Ελλάδα τι ακριβώς έχει υπογραφεί με τη Βουλγαρία και να ψάχνουμε να δούμε τις δηλώσεις σας, τις δηλώσεις του κ. Μητσοτάκη και τις δηλώσεις οι οποίες έχουν γίνει από την πλευρά της Βουλγαρίας και να ψάχνουμε τα βουλγαρικά μέσα ενημέρωσης.
Θέλουμε ισχυρές σχέσεις και με τη Σερβία για την οποία μιλάμε αυτή τη στιγμή με το νομοσχέδιο, αλλά και για τη Βουλγαρία. Η πολιτιστική διπλωματία μπορεί να τις ενισχύσει, αλλά υπηρετώντας πάντοτε την ιστορική αποκατάσταση και την επιστροφή των πολιτιστικών αγαθών στους νόμιμους δικαιούχους τους. Αυτό απαιτεί διαφάνεια, σαφείς δεσμεύσεις και συνεπή υπεράσπιση των διεκδικήσεών μας.
Σας ευχαριστώ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε την κ. Γρηγοράκου.
Θα ολοκληρώσουμε τον κύκλο των εισηγητών και ειδικών αγορητών με την κ. Αγγελική Δεληκάρη από τη Νέα Δημοκρατία.
Ορίστε κυρία Δεληκάρη, έχετε τον λόγο.
ΑΓΓΕΛΙΚΗ ΔΕΛΗΚΑΡΗ: Σας ευχαριστώ πολύ, κύριε Πρόεδρε.
Κυρία Υπουργέ, κυρίες και κύριοι συνάδελφοι, η προστασία της πολιτισμικής μας κληρονομιάς αποτελεί θεμελιώδη υποχρέωση της πολιτείας απέναντι στην ιστορία μας και στις επόμενες γενιές. 
Τα αρχαιολογικά ευρήματα και τα πολιτισμικά αγαθά δεν είναι απλώς αντικείμενα ιστορικής ή καλλιτεχνικής αξίας, αλλά αναπόσπαστα στοιχεία της ιστορικής μας συνέχειας και της συλλογικής μας ταυτότητας. Η καταπολέμηση της αρχαιοκαπηλίας, των λαθρανασκαφών και της παράνομης διακίνησης αρχαιοτήτων συνδέεται άρρηκτα με την προστασία της εθνικής πολιτισμικής κληρονομιάς μας και μάλιστα πρέπει να εξασφαλίζεται μέσω ευρύτερης διεθνούς συνεργασίας. 
Όπως είχαμε την ευκαιρία να συζητήσουμε ήδη στην Επιτροπή Μορφωτικών Υποθέσεων, σήμερα καλούμαστε και στην Ολομέλεια να κυρώσουμε τη συμφωνία μεταξύ Ελλάδας και Σερβίας η οποία υπογράφηκε στο Βελιγράδι στις 15 Μαΐου του 2026. Πρόκειται για μια συμφωνία με ουσιαστικό περιεχόμενο δημιουργώντας ένα σαφές θεσμικό πλαίσιο για την πρόληψη της παράνομης διακίνησης πολιτισμικών αγαθών και τη διευκόλυνση της επιστροφής στις χώρες προέλευσής τους. Άλλωστε με τη Σερβία μας συνδέουν ισχυροί, ιστορικοί, πολιτισμικοί και φιλικοί δεσμοί. 
Ειδικότερα, όπως ήδη αναλύσαμε κατά τη συζήτηση στην Επιτροπή Μορφωτικών Υποθέσεων, η συμφωνία περιλαμβάνει 13 άρθρα. Τα άρθρα 1 έως 3 καθορίζουν το σκοπό της συμφωνίας, την έννοια της πολιτισμικής περιουσίας και τις αρμόδιες αρχές εφαρμογής της, ενώ τα άρθρα 4 έως 6 προβλέπουν την ανταλλαγή πληροφοριών, την εκπαίδευση του αρμόδιου προσωπικού και τις προϋποθέσεις νόμιμης εισαγωγής πολιτισμικών αγαθών. Ιδιαίτερη σημασία έχουν τα άρθρα 7 έως 9 που ρυθμίζουν τη διαδικασία επαναπατρισμού παράνομα διακινηθέντων πολιτισμικών αγαθών, τις σχετικές προϋποθέσεις και την κάλυψη των δαπανών επιστροφής τους. Τέλος, τα άρθρα 10 έως 13 αφορούν την ευρύτερη διεθνή συνεργασία, την επίλυση διαφορών, τον σεβασμό των υφιστάμενων διεθνών υποχρεώσεων και τις διατάξεις για την ισχύ, τη διάρκεια και την καταγγελία της συμφωνίας. 
Κυρίες και κύριοι συνάδελφοι, η συμφωνία που καλούμαστε σήμερα να κυρώσουμε έχει ιδιαίτερη σημασία για την Ελλάδα, μια χώρα με ανεκτίμητο αρχαιολογικό πλούτο, η οποία γνωρίζει σε βάθος τις συνέπειες της αρχαιοκαπηλίας και της παράνομης απομάκρυνσης πολιτισμικών αγαθών από τον τόπο προέλευσής τους. Η προστασία των αρχαιοτήτων μας, η αντιμετώπιση των κυκλωμάτων παράνομης διακίνησης και η διεκδίκηση της επιστροφής πολιτισμικών θησαυρών αποτελούν διαρκείς προτεραιότητες της ελληνικής πολιτείας. 
Σε αυτή την κατεύθυνση η ενίσχυση της συνεργασίας με τη Σερβία αποκτά και μια ευρύτερη πολιτική διάσταση. Επιβεβαιώνει τη σημασία που αποδίδουμε στην εμβάθυνση των σχέσεών μας με τις χώρες των Βαλκανίων, στην οικοδόμηση σχέσεων εμπιστοσύνης και στην ανάληψη κοινών πρωτοβουλιών για την αντιμετώπιση προκλήσεων που υπερβαίνουν τα εθνικά σύνορα. Η διεθνής συνεργασία άλλωστε δεν περιορίζεται στην οικονομία, την ασφάλεια ή τη διπλωματία. Ο πολιτισμός αποτελεί εξίσου σημαντικό πεδίο συνεργασίας, αμοιβαίου σεβασμού και προσέγγισης των λαών. 
Και αυτό ακριβώς υπηρετεί η σημερινή συμφωνία. Μετατρέπει την κοινή βούληση για την προστασία της πολιτισμικής κληρονομιάς σε συγκεκριμένες δεσμεύσεις και πρακτικούς μηχανισμούς συνεργασίας. Η πολιτισμική κληρονομιά δεν αποτελεί απλώς ένα σύνολο πολύτιμων αντικειμένων. Είναι η ιστορική μνήμη ή και η ταυτότητα κάθε λαού και η προστασία της είναι ευθύνη που απαιτεί συνέπεια, συνεργασία και διαρκή προσπάθεια. Για τους λόγους αυτούς υπερψηφίζουμε την κύρωση της συμφωνίας Ελλάδας-Σερβίας. 
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Έχει ζητήσει τον λόγο η Πρόεδρος της Κοινοβουλευτικής Ομάδας του ΣΥΡΙΖΑ κ. Ρένα Δούρου.
Παρακαλώ, κυρία Πρόεδρε, έχετε τον λόγο.
ΕΙΡΗΝΗ (ΡΕΝΑ) ΔΟΥΡΟΥ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία): Ευχαριστώ πολύ, κύριε Πρόεδρε.
Κυρίες και κύριοι, η χθεσινή αποπομπή της πρέσβειρας Γκίλφοϊλ από τον Αμερικανό Πρόεδρο Τραμπ εκθέτει πολλαπλά την Κυβέρνηση της Νέας Δημοκρατίας, εκθέτει όλους τους Έλληνες και τις Ελληνίδες και επιβεβαιώνει ταυτόχρονα την κριτική που είχε κάνει ο ΣΥΡΙΖΑ με μια τραγική διορατικότητα εν τέλει. Η Ελληνική Κυβέρνηση είναι βαρύτατα εκτεθειμένη γιατί η Γκίλφοϊλ αποπέμφθηκε όχι γιατί διαμαρτυρήθηκε η Ελληνική Κυβέρνηση για τις απαράδεκτες, αντιδημοκρατικές σε βάρος της λαϊκής κυριαρχίας δηλώσεις της, αλλά γιατί το Στέιτ Ντιπάρτμεντ ενοχλήθηκε από τις καταγγελίες από αμερικανικά μέσα για τον χρηματισμό της. 
Κυρίες και κύριοι της Κυβέρνησης, εκτίθεστε αλλά εκθέτετε και την πατρίδα μας, γιατί δεν αντιδράσατε ποτέ ως οφείλατε, γιατί έπρεπε να κάνετε άμεσα κάτι μετά από αυτές τις δηλώσεις. Είστε εκτεθειμένοι και εκτίθεται και η πατρίδα μας γιατί η Ελληνική Κυβέρνηση εμετρήθη, εζυγίσθη και ευρέθη ελλιπής στη θεμελιώδη υποχρέωση κάθε κυβέρνησης πέρα από μικροκομματικές ή πολιτικάντικες σκοπιμότητες. Να σας τη θυμίσω γιατί εδώ και επτά χρόνια την έχετε ξεχάσει: την άσκηση των καθηκόντων για την υπεράσπιση της εθνικής κυριαρχίας, των κυριαρχικών μας δικαιωμάτων και των συμφερόντων του ελληνικού λαού. 
Η Ελληνική Κυβέρνηση είναι εκτεθειμένη γιατί ενεργώντας ως υποδειγματική σύμμαχος -έτσι δεν χαρακτήρισε την Ελλάδα ο Ρούμπιο μόλις τις προάλλες;- έσπευσε να ευθυγραμμιστεί με τις κινήσεις της Πρέσβειρας, προωθώντας αμερικανικές επιλογές και συμφέροντα όπως ο κάθετος διάδρομος και το πανάκριβο αμερικανικό υγροποιημένο αέριο σε συνεργασία βεβαίως με συγκεκριμένους ελληνικούς επιχειρηματικούς ομίλους. Έχουμε καταθέσει σχετική αναλυτική κοινοβουλευτική ερώτηση την οποία, κατά την προσφιλή σας συνήθεια, έχετε αφήσει αναπάντητη. 
Η Ελληνική Κυβέρνηση είναι βαρύτατα εκτεθειμένη με την αποπομπή Γκίλφοϊλ γιατί χωρίς ενημέρωση της Βουλής, χωρίς εχέγγυα διασφάλισης του δημοσίου συμφέροντος, προχώρησε σε αποφάσεις κρίσιμες για το μέλλον της πατρίδας μας με μοναδική αναφορά την Πρέσβειρα. Και προβλέπουμε ότι το ίδιο θα πράξει η Κυβέρνηση και με τον/την διάδοχό της. Γιατί το πρόβλημα δεν είναι εν τέλει ένα πρόσωπο. Είναι δομικό. 
Αφορά την άσκηση εξωτερικής πολιτικής η οποία στην Ελλάδα το 2026 και ενώ το διεθνές περιβάλλον είναι σε πλήρη αναδιάταξη -ο Καναδός Πρωθυπουργός λέει ότι είναι σε ρήξη ό,τι ξέραμε- με νέες ισορροπίες και συσχετισμούς δυνάμεων, εσείς ασκείτε εξωτερική πολιτική με όρους του πιο σκοτεινού χθες, με τα ραντάρ της Ουάσιγκτον από εγχώρια οικονομικά συμφέροντα παρακάμπτοντας τη λαϊκή βούληση χωρίς λογοδοσία, σαν να μην πέρασε μια μέρα από τη δεκαετία του 1950, την εποχή του αλήστου μνήμης Πιουριφόυ την εποχή του μετεμφυλιακού καθεστώτος της Δεξιάς που αναζητούσε εσωτερικούς εχθρούς στο πρόσωπο αριστερών αγωνιστών και αντλούσε την ισχύ της όχι από τον λαό, αλλά από την Ουάσιγκτον. 
Φωτογραφιζόσασταν στη σειρά με την προηγούμενη πρέσβη με μια υπεροχή. Εμείς οι υπόλοιποι δεν φωτογραφιζόμασταν γιατί δεν ξεχνάγαμε τις δηλώσεις ότι είμαστε σκυλιά οι Έλληνες, σκυλιά που πρέπει να μας μάθουν να μην κατουράμε στο χαλί. Περιφέρατε αυτές τις φωτογραφίες και τις αγκαλιές ως μια υπεροχή μιας εξωτερικής πολιτικής που μας βύθισε στην αναξιοπιστία των ημέτερων οικονομικών συμφερόντων σας. Λοιπόν, το κεφάλαιο Γκίλφοϊλ κλείνει. Εκείνο της αλλαγής ρότας στην εξωτερική πολιτική παραμένει όμως ανοιχτό. 
Εκτεθειμένη είναι η Ελληνική Κυβέρνηση και για την α λα καρτ αντιμετώπιση πολιτιστικών κυρώσεων και την εργαλειοποίηση για μικροκομματικά οφέλη των ανταλλαγών ή της επιστροφής πολιτιστικών αγαθών. 
Φέρνετε ορθά την κύρωση στη Βουλή. Πράττετε όμως ενοχικά αποκρύπτοντας τα έγγραφα για την επιστροφή των 48 εκκλησιαστικών κειμηλίων που είχαν κλαπεί από τη Βουλγαρία, μια δήθεν ιστορική επιστροφή που η Κυβέρνηση παρουσίασε ως ιστορική αποκατάσταση και δικαίωση. Είναι μια υπόθεση με τόσες ασάφειες, τόσες σκοτεινές πλευρές, τόσες ανακρίβειες που μοιάζει με κόλπο γκρόσο παραπλάνησης παρά με εθνικό θρίαμβο. 
Γιατί σιωπάτε απέναντι στις αποκαλύψεις της Πετράνκα Νεντέλτσεβα, επικεφαλής τμήματος του Εθνικού Ιστορικού Μουσείου της Βουλγαρίας; Γιατί δεν λέτε τίποτα όταν μας λέει ότι «τα αντικείμενα δόθηκαν στην Ελλάδα απλώς προς χρήση, δεν διορίστηκαν, δεν μεταβιβάστηκε ιδιοκτησία τους»; 
Η Κυβέρνηση οφείλει να απαντήσει ποιος έχει την κυριότητα των κειμηλίων, ποιος έχει την κατοχή τους, αν είναι προσωρινή ή οριστική η παραχώρηση και αν υπάρχει δικαίωμα ανάκλησης ή επιστροφής. Γιατί η Κυβέρνηση μιλάει για αμοιβαία κατάθεση κειμηλίων, ενώ η Βουλγαρική Κυβέρνηση για αμοιβαία παράδοση για φύλαξη. Γιατί παραδώσατε τα οστά του τσάρου Σαμουήλ -ένα διαπραγματευτικό μέσο τεράστιας συμβολικής σημασίας για την Βουλγαρία- χωρίς να εξασφαλίσετε την επιστροφή όλων των λεηλατημένων κειμηλίων; 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
Γιατί δεν επικαλείται τη Συνθήκη του Νεϊγύ του 1919 η Κυβέρνησή μας, που προβλέπει υποχρεώσεις της Βουλγαρίας για απόδοση αρπαγέντων και τη Σύμβαση της Χάγης του 1954;  
Κυρίες και κύριοι συνάδελφοι, αυτά είναι καίρια ερωτήματα για τη Συμφωνία, για την οποία η Κυβέρνηση κομπάζει, όπως είδαμε και στα σχετικά πλάνα, αλλά αποκρύπτει τα έγγραφα. Είναι μια πολιτική που δημιουργεί επικίνδυνο προηγούμενο ανταλλαγών, όπου η επιστροφή πολιτιστικών αγαθών εξαρτάται από αμφίβολα ανταλλάγματα και όχι από την ιστορική τεκμηρίωση και το διεθνές δίκαιο. 
Άρα, από την υπόθεση Γκίλφοϊλ ως τα οστά του τσάρου Σαμουήλ και ως αυτά που διαμείβονται με τη Μονή Σινά -και διαβάζουμε διάφορες διαρροές σε σχετικά Μέσα Μαζικής Ενημέρωσης- η Κυβέρνηση αποτελεί απειλή διαρκείας για όλους μας, από την εξωτερική πολιτική μέχρι τον πολιτισμό και ο ΣΥΡΙΖΑ θα κάνει οτιδήποτε για να απαλλαγούμε από αυτήν και από εσάς προσωπικά.
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κυρία Πρόεδρο.
 Θα συνεχίσουμε τώρα με τον κύκλο των Κοινοβουλευτικών Εκπροσώπων. Παρακαλώ, κύριε Σιμόπουλε, έχετε τον λόγο.
Αμέσως μετά θα μιλήσει ο κ. Μάντζος και ο κ. Δελής και όποιος επιθυμεί.  
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ευχαριστώ, κύριε Πρόεδρε.
Ακούγοντας πριν την Πρόεδρο του ΣΥΡΙΖΑ, θεώρησα ότι είμαστε σε μια χώρα λωτοφάγων. Το έχω ξαναπεί, το rebranding του πρώην Αρχηγού, ακολουθεί και rebranding του ΣΥΡΙΖΑ, όσων απέμειναν στο ΣΥΡΙΖΑ. Το κόμμα το οποίο όταν ήταν στην κυβέρνηση, δεν ήξερε ότι η θάλασσα έχει σύνορα… 
ΧΡΗΣΤΟΣ ΓΙΑΝΝΟΥΛΗΣ: Πάλιωσαν αυτά. Πιο φρέσκα σταφύλια!
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:…το κόμμα του οποίου η μεταναστευτική πολιτική εστιαζόταν στο ότι οι μετανάστες λιάζονται στο Σύνταγμα…
ΧΡΗΣΤΟΣ ΓΙΑΝΝΟΥΛΗΣ: Αλλάξτε non paper!
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: …το κόμμα το οποίο στην εποχή του η Τουρκία ήταν στο πρόγραμμα των F35 και τώρα δεν είναι -και είναι η Ελλάδα-  μιλάει για έκπτωση κυριαρχικών δικαιωμάτων. Μιλάει για έκπτωση κυριαρχικών δικαιωμάτων, σε μια χώρα που τα τελευταία επτά χρόνια έχει εξοπλιστεί όσο δεν είχε εξοπλιστεί επί δεκαετίες. Θυμίζω τον θόλο του Αχιλλέα, τις Belharra, τα F-16. Θυμίζω την ΑΟΖ με την Αίγυπτο, θυμίζω την ΑΟΖ με την Ιταλία. Θυμίζω, επίσης, τις συμμαχίες μας με την Αίγυπτο και με το Ισραήλ. 
Θεώρησα ότι στην Αίθουσα αυτή, τουλάχιστον τα τελευταία χρόνια όσον αφορά την εξωτερική πολιτική, οι τόνοι θα παραμένουν χαμηλοί. Παλιά ακούγαμε για «προδότες», ακούγαμε για «πατριδοκάπηλους», ακούγαμε διάφορα τα οποία δεν περιποιούσαν καμία τιμή για τους Βουλευτές και γενικά για τη χώρα μας.
Θεώρησα ότι αυτά είναι παρελθόν, θεώρησα ότι μπορούμε να έχουμε διαφορετική προσέγγιση στην εξωτερική πολιτική, αλλά, τουλάχιστον στα μεγάλα θέματα, συμφωνούμε, γιατί και ο ΣΥΡΙΖΑ και το ΠΑΣΟΚ και η Κυβέρνηση πλέον, η σημερινή Νέα Δημοκρατία, έχουν κυβερνήσει και ξέρουν ότι δεν είναι on- off οι διεθνείς σχέσεις. Ξέρουν ότι είναι περίπλοκες. Ξέρουν ότι μια κυβέρνηση οφείλει και πρέπει να κινείται σε ένα δύσκολο γεωπολιτικό περιβάλλον. 
(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΠΑΡΙΣ ΚΟΥΚΟΥΛΟΠΟΥΛΟΣ)
Σε αυτό το δύσκολο, λοιπόν, γεωπολιτικό περιβάλλον η χώρα μας τα καταφέρνει σε επίπεδο εξωτερικής πολιτικής εξαιρετικά και μάλιστα χωρίς καμία έκπτωση των κυριαρχικών δικαιωμάτων. Ακόμη και στο θέμα του καλωδίου, ας περιμένουμε λίγες μέρες, θα δούμε και εκεί την πόντιση του καλωδίου, γιατί και για το θέμα αυτό είχαμε ακούσει στο παρελθόν πάρα πολλά.  
Όσον αφορά την Πρέσβη των Ηνωμένων Πολιτειών, αυτό που έχω να πω είναι ότι δούλεψε για τον κάθετο διάδρομο. Θεωρώ ότι ο κάθετος διάδρομος, μαζί με τις εξορύξεις των υδρογονανθράκων, προσφέρουν στη χώρα μας. Θεωρώ ότι το να έχουμε έναν διάδρομο για το LNG, το οποίο μπορεί να είναι ακριβότερο από την Αμερική προς την ανατολική Ευρώπη, δυναμώνει γεωπολιτικά τη χώρα μας. 
Δεν μπαίνω στα άλλα, όσον αφορά την Πρέσβη των Ηνωμένων Πολιτειών. Εκείνο που ξέρω είναι ότι οι σχέσεις μας με τις Ηνωμένες Πολιτείες δεν εξαρτώνται…
ΧΡΗΣΤΟΣ ΓΙΑΝΝΟΥΛΗΣ: Έχει και άλλα. Στο δελτίο του Ομίλου AKTOR, στα συμφέροντα για τους εργολάβους, έχει και άλλα. Μπράβο! 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Οι σχέσεις μας δεν εξαρτώνται ούτε από τους πρέσβεις ούτε από τους υπουργούς εξωτερικών. Είμαστε μια χώρα η οποία έχει αδιατάρακτες και πολύ σημαντικές σχέσεις με τις Ηνωμένες Πολιτείες, σχέσεις που -όπως είπε και ο Αμερικανός Υπουργός Εξωτερικών- είναι πιο ισχυρές παρά ποτέ. 
Ας είμαστε, λοιπόν, σε πιο χαμηλούς τόνους στην Αίθουσα αυτή, ειδικά από τα κόμματα τα οποία ήρθαν στην Κυβέρνηση και ειδικά από ανθρώπους που κυβέρνησαν.
Ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Σιμόπουλο.
Καλείται στο Βήμα ο Κοινοβουλευτικός Εκπρόσωπος του ΠΑΣΟΚ κ. Δημήτριος Μάντζος.
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, για το ζήτημα της προς κύρωση Σύμβασης με τη Δημοκρατία της Σερβίας, η εισηγήτριά μας και τομεάρχης πολιτισμού κ. Νάγια Γρηγοράκου, έχει τοποθετηθεί ήδη από την επιτροπή και σήμερα εδώ πλήρως και αιτιολογημένως και για τη στάση μας.
Θα επικεντρώσω, λοιπόν, την ομιλία μου σε δύο πολύ σημαντικά και επίκαιρα ζητήματα, τα οποία ήδη έχουν συζητηθεί, έχουν και υψηλό βαθμό συνάφειας με τη συζήτηση άλλωστε. Το πρώτο είναι η χθεσινή πολύ σοβαρή εξέλιξη με την αποπομπή της κυρίας Γκίλφοϊλ από τη θέση της Πρέσβειρας των Ηνωμένων Πολιτειών της Αμερικής στην Αθήνα, η οποία ως γεγονός γεννά ακόμα σοβαρότερα ερωτήματα τα οποία αφορούν και στην Ελλάδα και όχι μόνο σε μια τρίτη χώρα. 
Τα ζητήματα αφορούν τόσο στον ρόλο της πρεσβείας και τις απειλές παρεμβάσεων στην εσωτερική πολιτική ζωή και τη δημοκρατική λειτουργία της Ελλάδας, όσο και στη συναλλακτική διπλωματία που ακολουθήθηκε ιδίως στο ενεργειακό πεδίο. Και η Ελληνική Κυβέρνηση οφείλει να απαντήσει αν ζήτησε ποτέ οποιεσδήποτε εξηγήσεις από την Πρέσβειρα, καθώς και πώς πρόκειται, τελικά, τώρα να σταθεί απέναντι στις εξελίξεις. 
Δεν είναι ανεκτό με όρους -επαναλαμβάνω- συναλλακτικούς η χώρα να υποβιβάζεται σε θέατρο οικονομικών και επιχειρηματικών ανταγωνισμών και πολέμων συμφερόντων, ιδίως όσον αφορά σε κρίσιμα έργα και εθνικές υποδομές. Και το τελευταίο που περίμενα είναι να ακούσω τον Κοινοβουλευτικό Εκπρόσωπο της Πλειοψηφίας να υπερασπίζει ακόμα και σήμερα, την επομένη της αποπομπής της κ. Γκίλφοϊλ, τα έργα και τις ημέρες της, συνδέοντας τη θητεία της με κρίσιμα έργα εθνικής υποδομής που έχουν σχεδιαστεί από την κυβέρνηση ΠΑΣΟΚ εδώ και πάνω από δεκαπέντε χρόνια. Θα τα ξεχάσουμε όλα εδώ πέρα με εσάς. 
Το τελευταίο, λοιπόν, που περιμέναμε είναι από τον Κυβερνητικό Εκπρόσωπο να υπερασπίζει τα έργα και τις ημέρες της κ. Γκίλφοϊλ. Και όπως είναι ευνόητο, κατά μείζονα λόγο, απαιτείται πια αναλυτική ενημέρωση, κυρία Υπουργέ, για το τι συμφωνήθηκε και γιατί και στην ενέργεια και στην άμυνα, αλλά και στα άλλα αντικείμενα μεταξύ των οποίων και η πολιτιστική κληρονομιά και η παράνομη διακίνηση πολιτιστικών αγαθών. 
Είναι αναγκαίο, κυρία Υπουργέ, να ενημερωθεί η Βουλή τι και γιατί συμφωνήθηκε, σε τι συνίσταται η συνεργασία, διότι κάθε μορφή διπλωματίας -ιδίως η πολιτιστική, όπως πολύ σωστά είπε η κυρία Γρηγοράκου, έχει ιδιαίτερη αξία για την πατρίδα μας- οφείλει να διακρίνεται από στοχοθεσία, προετοιμασία, ορθή υλοποίηση και λογοδοσία. 
Και αυτή ακριβώς η αναφορά είναι η καλύτερη γέφυρα για την επόμενη θεματική, το επόμενο ζήτημα, τη Συμφωνία της Ελλάδας με τη Βουλγαρία, που ανακοινώθηκε με περισσή επικοινωνία -όπως μας έχει συνηθίσει αυτή η Κυβέρνηση- υλοποιήθηκε τάχιστα, χωρίς προηγούμενη ενημέρωση, η Κύρωση πολλώ δε μάλλον της Συμφωνίας από τη Βουλή, με πολύ σοβαρές συνέπειες που θα αναλύσουμε. 
Και όλα αυτά πώς, κυρίες και κύριοι συνάδελφοι; Με ένα κείμενο που παραμένει μυστικό και αδημοσίευτο ως σήμερα. Και, όπως σωστά είπε η κυρία Γρηγοράκου, είμαστε αναγκασμένοι να αναζητούμε μέσα από δελτία Τύπου, δημοσιεύματα και δηλώσεις, κυρίως από τη Σόφια, τι συμφωνήθηκε και τι έγινε.
Ακριβώς λόγω της σοβαρότητας του ζητήματος, είναι απολύτως αναγκαίο, κυρία Υπουργέ, άμεσα να προσέλθετε στην αρμόδια Επιτροπή Μορφωτικών Υποθέσεων της Βουλής, να δώσετε στη δημοσιότητα το μνημόνιο κατανόησης και να παράσχετε κάθε αναγκαία ενημέρωση και εξήγηση για τα μέχρι σήμερα πεπραγμένα, όπως έχουμε ζητήσει ήδη επισήμως με έγγραφο αίτημά μας προς τον Πρόεδρο της Επιτροπής. 
Μέχρι τότε, όμως, είναι αναγκαίο να τεθούν και να επισημανθούν ορισμένα κρίσιμα ζητήματα. 
Σημείο πρώτο. Τα αντικείμενα που αποτελούν πεδίο συμφωνίας είναι αρπαγέντα πολιτιστικά αγαθά. Δεν μεταφέρθηκαν στη Σόφια για να φυλαχθούν και να εκτεθούν εκεί. Αποτελούν αντικείμενο λεηλασίας, κλοπής κατά τη διάρκεια των Παγκοσμίων Πολέμων. Είναι τμήμα μόνο των πολιτιστικών θησαυρών που κλάπηκε στη διάρκεια της βουλγαρικής κατοχής της δεκαετίας του 1940. Η δε ανταλλαγή ανόμοιων αγαθών δημιουργεί σοβαρά ζητήματα. Πώς ανταλλάσσεις, πώς βάζεις στην ίδια διαπραγμάτευση τα αρπαγέντα με ένα ανασκαφικό εύρημα;
 Δεύτερο σημείο. Δεν πρέπει να υπάρχει αμοιβαιότητα εδώ. Δεν νοείται αμοιβαιότητα. Μιλάμε για την ανάγκη οριστικής αποκατάστασης σύμφωνα με το διεθνές δίκαιο. Δεν είναι θέμα διαπραγμάτευσης ως καλύτερης λύσης έναντι δικαστικών διαδικασιών, όπως απαντήσατε στην Επιτροπή. Δεν μιλάμε για λαθρανασκαφή. Εδώ μιλάμε για κλαπέντα, αρπαγέντα αντικείμενα κατά τη διάρκεια πολέμου, που γνωρίζαμε πού ανήκαν και πού βρίσκονταν, στις Σέρρες, στη Δράμα, στην Ξάνθη, στην Καβάλα, κυρία συνάδελφε, στο Ιμαρέτ. Γνωρίζετε πολύ καλά για ποια μιλώ. Έχουν καταγραφεί από αρχαιολογικές και ιστορικές έρευνες Ελλήνων πανεπιστημιακών και ελληνικών πανεπιστημίων, δημοσιευμένες. Τα χειρόγραφα έχουν σπάνια αξία. 
Εδώ, λοιπόν, ισχύει, πέραν της Συνθήκης του Νεϊγύ του 1919 που αναγνωρίζει τις απαράγραπτες αξιώσεις της χώρας μας, τόσο η σύμβαση της Χάγης του 1954 για την προστασία της πολιτιστικής κληρονομιάς όσο όμως και οι σχετικές συνθήκες της UNESCO, η ίδια βάση, δηλαδή, που επικαλούμαστε, κυρία Υπουργέ, σε όλες τις περιπτώσεις όπου διεκδικούμε δικαίως τις αρχαιότητες που εκλάπησαν από τη χώρα κατά τον Β΄ Παγκόσμιο Πόλεμο ή που διεκδικεί η Κύπρος τα πολιτιστικά αγαθά της κατεχόμενης Κύπρου. Αυτή η στρεβλή συναλλακτική λογική που φαίνεται να ακολουθήθηκε στην ελληνοβουλγαρική συμφωνία δημιουργεί σοβαρές ανησυχίες, αν προβληθεί στο επίπεδο των ιστορικών αξιώσεων της χώρας ακόμη και για την επιστροφή σπουδαίων ιστορικών θησαυρών όπως και τα Γλυπτά του Παρθενώνα. Πρέπει να μάθουμε πού βρισκόμαστε και εκεί, τι συζητείται και με ποιον. 
Τρίτο σημείο. Είναι κρίσιμο να διευκρινιστεί σε τι συνίσταται η αμοιβαία κατάθεση. Τι σημαίνει αυτός ο όρος; Δεν αποδόθηκαν, δεν επέστρεψαν, δεν επαναπατρίστηκαν όπως έσπευσε να πει ο κύριος Πρωθυπουργός. Οι Βούλγαροι λένε ότι τα δώσανε απλώς ως κατοχή. Τι ισχύει με την κυριότητα; Πρέπει αυτό να αποσαφηνιστεί σε νομικό επίπεδο. 
Τέταρτο και τελευταίο. Πρέπει να είναι αποσαφηνισμένο αν για την εξαγωγή και την παράδοση των λειψάνων, που είναι αναμφίβολα κινητά μνημεία επειδή είναι ανασκαφικά ευρήματα, τηρήθηκαν όλες οι νόμιμες προϋποθέσεις του Ελληνικού Κώδικα Αρχαιολογίας. 
Τα ερωτήματα, κυρία Υπουργέ, είναι πολλά και είναι πολύ σοβαρά. Δυστυχώς, παραμένουν αναπάντητα και πρέπει να απαντηθούν τεκμηριωμένα και με στοιχεία. Γι’ αυτό και κλείνω λέγοντας ότι θεωρούμε απολύτως αναγκαίο να δοθεί στη δημοσιότητα το μνημόνιο, να υπάρξει ειδική συζήτηση στη Βουλή με όρους διαφάνειας και λογοδοσίας. Γιατί καμία αμοιβαία κατανόηση ή αμοιβαία κατάθεση δεν μπορεί και δεν είναι ισχυρότερη από το εθνικό συμφέρον και την ιστορική αλήθεια. 
Σας ευχαριστώ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Μάντζο και καλείται στο Βήμα ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Ιωάννης Δελής. 
ΙΩΑΝΝΗΣ ΔΕΛΗΣ: Για την πολιτιστική συμφωνία έχει τοποθετηθεί διεξοδικά η εισηγήτρια του ΚΚΕ, η Σεμίνα Διγενή, και δεν έχω κάτι άλλο να προσθέσω.
Σε ό,τι αφορά τώρα στην επικαιρότητα, το άδειασμα και αμέσως μετά -και σε απευθείας μάλιστα μετάδοση- η αποπομπή της Αμερικανίδας Πρέσβεως στην Ελλάδα Γκίλφοϊλ, από την κυβέρνηση Τραμπ, κατά πώς φαίνεται σχετίζεται με τους εσωτερικούς ανταγωνισμούς της αμερικάνικης αστικής τάξης, που φτάνουν και έως εδώ, γύρω από τα παχυλότατα συμβόλαια των ενεργειακών ομίλων, όπως αντανακλώνται και εκφράζονται αυτοί οι ανταγωνισμοί και στα δημοσιεύματα των ξένων ομίλων της ενημέρωσης και δεν οφείλεται, βέβαια, αυτή η αποπομπή σε λόγους αισθητικής της διπλωματίας, όπως προσπαθούν κάποιοι να μας πείσουν.
 Οι ενδοαστικοί αυτοί οι ανταγωνισμοί στις Ηνωμένες Πολιτείες, που δεν παύουν ποτέ, δεν έχουν να κάνουν φυσικά με τον πυρήνα και την ουσία της ιμπεριαλιστικής τους πολιτικής που δεν αλλάζει, αλλά με το ποιο τμήμα της αμερικάνικης αστικής τάξης θα ωφεληθεί περισσότερο, θα συσσωρεύσει δηλαδή μεγαλύτερα κέρδη. 
Η αποπομπή της Γκίλφοϊλ, όμως, από την πρεσβεία των Ηνωμένων Πολιτειών εκθέτει και μάλιστα εκθέτει πολύ και πάρα πολλούς και στη δική μας χώρα. Πρώτα απ’ όλα εκθέτει ανεπανόρθωτα την Κυβέρνηση της Νέας Δημοκρατίας, η οποία άρχισε να της πλέκει το εγκώμιο και πριν καν ακόμη αναλάβει τα καθήκοντά της η Γκίλφοϊλ, αλλά και πολύ περισσότερο και μετά, αποκρύπτοντας συστηματικά το ρόλο της και τις παρεμβάσεις της, ακόμα και όταν αυτές γίνονταν βούκινο. Υπουργοί την εκθείαζαν κι όλοι σκοτώνονταν, ως και πρώην πρωθυπουργοί, για μια φωτογραφία μαζί της.
 Εκθέτει, όμως, ό,τι κι αν λένε τώρα, και όλα τα υπόλοιπα κόμματα του ευρωατλαντικού τόξου, καθώς δεν είναι λίγα τα στελέχη όλων αυτών των κομμάτων που με τον ερχομό πέρυσι της Γκίλφοϊλ έσπευδαν και με την πρώτη ευκαιρία κατέθεταν τα διαπιστευτήριά τους, ξεπλένοντας την επικίνδυνη πολιτική της κυβέρνησης των Ηνωμένων Πολιτειών. 
Για να μη μιλήσουμε βέβαια και για τα εγχώρια μέσα μαζικής ενημέρωσης, τα οποία έδιναν τα ρέστα τους κυριολεκτικά για την προβολή της πρώην πρέσβεως, με εξώφυλλα, εκπομπές, φωτογραφίες από κοσμικά πάρτι του κόσμου του lifestyle και των επιχειρηματιών, παρουσιάζοντάς τα μάλιστα όλα αυτά και ως «αγάπη για τη χώρα».
Τώρα, που δρόμο άλλαξε ο αέρας και άνοιξε λιγάκι η κουρτίνα και ο λαός βλέπει χωρίς φτιασιδώματα όλη τη σαπίλα του συστήματος, όλοι αυτοί, ξεχνώντας τι έλεγαν μέχρι χθες, το αλλάζουν αμέσως το τροπάρι τους.
 Όμως, όποιος κι αν είναι επικεφαλής της αμερικάνικης πρεσβείας, αυτό που ποτέ δεν αλλάζει είναι η αμερικάνικη πολιτική. Όπως δεν αλλάζει και η στρατηγική σχέση, άρα και ο συγχρονισμός όλων των εγχώριων αστικών κομμάτων με αυτήν. Μόνο που, ξέρετε, αυτή ακριβώς η πολιτική, η οποία εμπλέκει όλο και πιο βαθιά τη χώρα μας στα επικίνδυνα ενεργειακά και λοιπά ιμπεριαλιστικά σχέδια των Αμερικάνων στην περιοχή μας, για να κερδίζουν δηλαδή οι ελληνικοί και οι αμερικάνικοι επιχειρηματικοί όμιλοι, είναι αυτή η επικίνδυνη πολιτική που πρέπει να βρίσκεται σταθερά στο στόχαστρο του λαού μας, ανεξάρτητα από το ποιος είναι επικεφαλής στην αμερικάνικη πρεσβεία. 
Μόνο άσχετη δεν είναι όλη αυτή η ιμπεριαλιστική πολιτική με την ενεργειακή ακρίβεια και τη φτώχεια που μαστίζει τα λαϊκά νοικοκυριά της χώρας μας. Γιατί όλο αυτό που εμφανίζεται ως διεθνής ενεργειακή κρίση που φέρνει ακρίβεια και παρουσιάζεται από την Κυβέρνηση περίπου ως ένα φυσικό φαινόμενο, δεν αποτελεί παρά το αποτέλεσμα των ιμπεριαλιστικών πολέμων στους οποίους η Κυβέρνηση με προθυμία εμπλέκεται, της κρατικής φοροληστείας του λαού στην οποία επιδίδεστε συστηματικά, καθώς φυσικά και των κερδών των ενεργειακών ομίλων. Τα δυο διυλιστήρια στη χώρα μας έχουν βγάλει μέσα σε ένα εξάμηνο από 1 δισεκατομμύριο ευρώ κέρδη το καθένα. Μόνο που είχαμε και δύο εργάτες νεκρούς στη Motor Oil προχθές, θύματα  σε αυτόν τον ακήρυχτο πόλεμο της ταξικής εκμετάλλευσης που εντείνεται στους χώρους δουλειάς, όπως μαρτυρούν τα αλλεπάλληλα εργατικά ατυχήματα και δυστυχήματα.
 Κι έρχεται εδώ η Κυβέρνηση και παίζοντας κυριολεκτικά με τον πόνο των λαϊκών οικογενειών, ανακοινώνει -λέει- κάτι μέτρα ανακούφισης, κάτι μέτρα-ασπιρίνες. Σκέτη κοροϊδία δηλαδή. Μόλις προχθές, βέβαια, η ίδια Κυβέρνηση έδωσε ζεστά 65 εκατομμύρια σε διάφορους ομίλους για το ρεύμα τους και καμάρωνε για εκείνη τη ρήτρα διαφυγής που εξασφάλισε από την Ευρωπαϊκή Ένωση προκειμένου να χρηματοδοτήσει με 1 ακόμα δισεκατομμύριο ευρώ τις νέες επενδύσεις των ενεργειακών ομίλων κι όχι για να ανακουφίσει φυσικά τον λαό από την ακρίβεια. Όλα μα όλα όσα λένε Κυβέρνηση και βολική Αντιπολίτευση φανερώνουν ότι είναι ασυμβίβαστα τα κέρδη των ομίλων με τις ανάγκες του λαού. 
Κι όταν καμιά φορά μιλούν για υπερκέρδη, το κάνουν γιατί υπερασπίζονται με πάθος τα ίδια τα καπιταλιστικά κέρδη και γι’ αυτό απορρίπτουν κατηγορηματικά όλοι τους, χωρίς εξαίρεση, την πρόσφατη πρόταση νόμου του ΚΚΕ, η οποία θίγει βέβαια -πώς αλλιώς θα γίνει- τα επιχειρηματικά κέρδη, αλλά και τη φοροληστεία του λαού. 
Και όμως αυτά που προτείνει το ΚΚΕ δίνουν πραγματική ανάσα στον λαό, η κατάργηση του ειδικού φόρου κατανάλωσης στην ενέργεια και του ΦΠΑ σε όλα τα είδη πλατιάς λαϊκής κατανάλωσης -κάτι που θέλουμε να θυμίσουμε εδώ είναι ότι ισχύει ήδη για τους νατοϊκούς, οι οποίοι εδώ και δεκαετίες δεν πληρώνουν ΦΠΑ στις αγορές τους, ας το σκεφτεί αυτό ο λαός-, το πλαφόν στις τιμές όλων των καυσίμων, μα και στα κέρδη των διυλιστηρίων των ενεργειακών ομίλων, η επαναλειτουργία των λιγνιτικών μονάδων που τις κλείσατε με βάση εκείνο το εμπόριο ρύπων -βρήκατε και κάνατε εμπόριο και στους ρύπους ακόμα- και η κατάργηση του χρηματιστηρίου ενέργειας, του μηχανισμού δηλαδή της ακρίβειας για τον λαό και των κερδών για τους ομίλους.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Δελή.  
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, δεκαπέντε μαθήτριες και μαθητές και δύο συνοδοί εκπαιδευτικοί από το Ιδιωτικό Λύκειο από την Ένζα της Γαλλίας.
Η Βουλή τούς καλωσορίζει. 
(Χειροκροτήματα από όλες τις πτέρυγες της Βουλής)
Συνεχίζουμε με τον Κοινοβουλευτικό Εκπρόσωπο της Κοινοβουλευτικής  Ομάδας της Ελληνικής Λύσης τον κ. Κωνσταντίνο Χήτα.
ΚΩΝΣΤΑΝΤΙΝΟΣ ΧΗΤΑΣ: Η αλήθεια είναι ότι φωτογραφία δικιά σας δεν βρήκα με την Γκίλφοϊλ. Πώς τη γλιτώσατε εσείς; Ήμουν σίγουρος ότι θα έχετε φωτογραφία, δεν υπάρχει περίπτωση. Τέτοιο στριμωξίδι που είχαμε παρατηρήσει εκείνο το χρονικό διάστημα, είναι φοβερό. Και προσέξτε τώρα, κάθε μέρα οι Υπουργοί πήγαιναν εκεί ή αυτή επισκεπτόταν τα Υπουργεία και δώστου κι εδώ και εκεί και δώστου φωτογραφίες, αυτούς που λίγους μήνες νωρίτερα τους βρίζατε οι Μπαϊντενόπουλοι πριν τις εκλογές. Τόσο Μπάιντεν ήσασταν! Για Τραμπισμό  μιλούσατε και χίλια δυο και σας λέγαμε «ήρεμα ρε παιδιά, δεν χρειάζεται να παίρνουμε θέση, ούτε υπέρ του ενός ούτε υπέρ του άλλου, να κοιτάμε το συμφέρον της Ελλάδος».
Έρχεται η Γκίλφοϊλ εδώ. Εγώ απορώ πώς θα την βγάλει ο Αργυρός. Τέτοια στενοχώρια που θα τραβήξει ο Αργυρός τώρα που έφυγε η Γκίλφοϊλ, πραγματικά. Αλλά εσείς που στριμωχνόσασταν για  μια φωτογραφία, τώρα ησυχία, δεν υπάρχει αντίδραση επίσημα από την Κυβέρνηση. Άσε τις διαρροές, άσε τους κύκλους. Μία επίσημη αντίδραση από την Κυβέρνηση δεν έχει υπάρξει ακόμα. Και αφού κάνατε εκείνο το λάθος της υπερβολής, τώρα πάμε στην άλλη υπερβολή της σιωπής. Και υπάρχουν και κάποιοι πολιτικά ανόητοι -θα πω εγώ- πολιτικά ανόητοι οι οποίοι χαίρονται κιόλας που έφυγε η Γκίλφοϊλ. Γιατί έχουν κοντή σκέψη. 
Εμείς κρατάμε μια στάση πολλή σοβαρή και μετρημένη. Ούτε είμαστε ενθουσιασμένοι με κάτι, ούτε απογοητευμένοι με κάτι άλλο. Κοιτάμε πάντα και φιλτράρουμε ποιο είναι το  σωστό και το συμφέρον της Ελλάδος.
Καλώς ή κακώς η συγκεκριμένη Πρέσβης -μέχρι πρότινος- δούλεψε για τον κάθετο διάδρομο, μας αρέσει δεν μας αρέσει. Πολλά στον κάθετο διάδρομο δεν  μας αρέσουν. Όμως, δεν πρέπει να μην αναγνωρίσουμε το γεγονός ότι αυτός ο κάθετος διάδρομος δίνει μια προστιθέμενη γεωπολιτική και γεωοικονομική αξία στην Ελλάδα. Το έχουμε πει πόσες φορές. Πρέπει σε αυτό το παιχνίδι, σε αυτήν τη σκακιέρα πρώτα από όλα να βάζουμε την Ελλάδα. Θα μου πεις: «Το αμερικάνικο LNG»; Έτσι όπως τα κάνατε, το αμερικάνικο LNG. Τουλάχιστον ας περνάει το ακριβό του. Θα έχει όφελος ο Έλληνας πολίτης; Όχι. Όμως προσδίδει μια αξία γεωπολιτική στη χώρα μας, πάνω στον κάθετο διάδρομο που δούλεψε η Γκίλφοϊλ. Τώρα όποιος την αντικαταστήσει θα πρέπει να δουλέψει πάλι πάνω στο θέμα αυτό και θα πρέπει να είμαστε πάρα πολύ προσεκτικοί. Αμερικανικό LNG; Αμερικανικό LNG. Τουλάχιστον ας περνάει από τον κάθετο διάδρομο, παρά να δυναμώσουμε ακόμα περισσότερο τους Τούρκους. Και αυτό θα πρέπει να μας ενδιαφέρει περισσότερο από καθετί εδώ μέσα αυτό, η ισχύ και η θέση της Ελλάδος. Άρα, λοιπόν, ψυχραιμία και με την Γκίλφοϊλ όλοι αυτοί οι πολιτικά ανόητοι που τώρα χασκογελάνε ή κάνουν το οτιδήποτε άλλο.
Μας προξενεί πολύ μεγάλη εντύπωση -βγήκαν οι εφημερίδες και έγραψαν και αυτή η αμερικανική εφημερίδα κ.λπ.- που δεν βρέθηκε ένας, μια εφημερίδα, να μας πει κάτι για τον Πάιατ, για τα σπιτάκια, για τα ηλεκτρικά πατίνια, που είναι δουλειές δικές του. Στη μια περίπτωση ερευνά Ευρωπαϊκή Εισαγγελία με τα σπιτάκια και στην άλλη με τα ηλεκτρονικά πατίνια, που έχουν ήδη απαγορευτεί. Εκεί «κιχ». Ήδη παίρνουμε ακριβό LNG από την Αμερική. Αλλά σας είπα και πριν, καλύτερα να περνάει από την Ελλάδα, παρά να πληρώνουμε την ίδια τιμή στο LNG και να το παίρνουμε από την Τουρκία. Αυτή είναι μια πολύ μεγάλη διαφορά.
Δεν θα πω τι σας λέγαμε πριν τις εκλογές που ήσασταν αναφανδόν υπέρ του Μπάιντεν. Θα σας πούμε, όμως, για τη συμφωνία Τράμπ-Πούτιν που δεν είπατε τίποτα. Και πάλι η Ευρώπη και η Ελλάδα μένει ξεκρέμαστε. Και εκεί σας λέγαμε, κρατήστε μια θέση πιο ουδέτερη. Όχι, ήσασταν από αυτούς που κηρύξατε τον πόλεμο, προσωπικά ο Πρωθυπουργός, στη Ρωσία. Και βλέπεις ότι όταν μαλώνουν τα βουβάλια, την πληρώνουν τα βατράχια. Για πότε τα βρήκαν οι δυο τους, για πότε υπογράψαν συμφωνία για το καλό των χωρών τους και ο Τράμπ της δικής του χώρας, για να παίρνει το ντίζελ από τη Ρωσία. Η Ευρώπη αυτοκτονεί. Μιλάμε για παραλογισμό και δυστυχώς ο Πρωθυπουργός πρωτοστατεί σε αυτήν την ευρωπαϊκή αυτοκτονία. Δυστυχώς.
Κύριε Σιμόπουλε, σας άκουσα πριν. Ένα σχόλιο μόνο θέλω να κάνω. Είστε η μοναδική Κυβέρνηση -δεν θα πω τα υπόλοιπα- που υπογράψατε μειωμένη επήρεια με την Αίγυπτο. Μειωμένη επήρεια δεν υπάρχει. Μειωμένη επήρεια υπογράψατε με την Αίγυπτο. Η μισή Ρόδος είναι έξω, το Καστελόριζο είναι έξω στην συμφωνία ΑΟΖ Ελλάδος με Αίγυπτο. «Μειωμένη επήρεια».
Επίσης, θα σας θυμίσω -δεν έχετε δικαίωμα να μιλήσετε, θα τα πείτε αύριο- ότι ο δικός σας Βουλευτής και διεθνολόγος καθηγητής, ο κ. Συρίγος είπε ότι η Ελλάδα υποχώρησε δύο φορές στην Κάσο. Δεν τα είπε μόνο ο Βελόπουλος αυτά ή  η Ελληνική Λύση ή εγώ ή οποιοσδήποτε άλλος. Ο δικός σας Βουλευτής είπε ότι η Ελλάδα στην Κάσο υποχώρησε δύο φορές και αυτά δεν είναι ωραία πράγματα.
Θέλω να κλείσω -δεν είναι εδώ ο κ. Μάντζος- με το ΠΑΣΟΚ, γιατί είχαμε μια διαφωνία προχθές περί ΟΠΕΚΕΠΕ. Εμείς είμαστε πολύ δίκαιοι. Ό,τι μας αξίζει θέλουμε να το παίρνουμε. Και στην περίπτωση του ΟΠΕΚΕΠΕ πρωτοστατήσαμε. Όταν, λοιπόν, ο Πρόεδρος μιλούσε από το Βήμα αυτό για «φραπέδες» σε ανυποψίαστο χρόνο, που δεν είχατε χαμπάρι κανένας εδώ μέσα τι γινόταν, τον κοιτούσατε με το στόμα ανοιχτό και κάποιοι γελούσατε.
Θέλω, όμως, να φέρω στην επιφάνεια και να καταθέσω στα Πρακτικά της Βουλής και ας το προμηθευτεί το ΠΑΣΟΚ -κυρία συνάδελφε, δώστε την στον Κοινοβουλευτικό σας Εκπρόσωπο μετά-, την ερώτηση και την απάντηση του κυρίου -τότε- Υπουργού Βορίδη στις 29 Μαΐου του 2020. Η ερώτηση που είχε καταθέσει ο Πρόεδρος είναι για καταγγελίες σχετικά ότι εμφανιζόμενος ως εκμισθωτής δεν κατέχει το αγροτεμάχιο που αναγράφεται το παραστατικό μίσθωσης για τις δηλώσεις ΟΣΔΕ. Δώσαμε πολύ μεγάλο αγώνα για την ιστορία του ΟΠΕΚΕΠΕ. Από το 2020 είναι αυτή η ερώτηση. Το 2020! Χαμπάρι δεν είχε κανένας εδώ μέσα τότε. Ήταν μια οφειλόμενη απάντηση στο ΠΑΣΟΚ και συγκεκριμένα στον κοινοβουλευτικό σας εκπρόσωπο. Θα τα καταθέσω στα Πρακτικά και καλό είναι να τα προμηθευτείτε.
Ευχαριστώ πολύ.
(Χειροκροτήματα από την πτέρυγα της Ελληνικής Λύσης)
(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Χήτα.
Ολοκληρώνουμε τον κύκλο των Κοινοβουλευτικών Εκπροσώπων με την αγόρευση του Κοινοβουλευτικού Εκπροσώπου της Κοινοβουλευτικής Ομάδας Πλεύση Ελευθερίας, του κ. Αλέξανδρου Καζαμία.
ΑΛΕΞΑΝΔΡΟΣ ΚΑΖΑΜΙΑΣ: Κυρίες και κύριοι Βουλευτές, μετά από σκανδαλολογία τριών εβδομάδων χθες παραιτήθηκε η Αμερικανίδα Πρέσβης στην Ελλάδα και ο Πρόεδρος Τραμπ δήλωσε ότι της ζητήθηκε να παραιτηθεί -είπε επί λέξει- «επειδή δεν μας άρεσαν όσα διαβάσαμε».  Δεν του άρεσαν όσα διάβασε για εκείνη.
Η Κυβέρνηση οφείλει να απαντήσει. Όταν σας λέγαμε να διαβάσετε τα ρεπορτάζ της «Wall Street Journal», των «Financial Times», της «Daily Mail» και άλλων εφημερίδων, αυτά σας άρεσαν, κύριοι και κυρίες της Κυβέρνησης και της Συμπολίτευσης; Σας άρεσαν αυτά; Προφανώς σας άρεσαν, γιατί τελικά απ’ ό,τι φαίνεται στην εξέλιξη αυτής της υπόθεσης ο μόνος που δεν κινήθηκε για να φύγει η κυρία Γκίλφοϊλ από την Ελλάδα ήταν η Κυβέρνηση της Νέας Δημοκρατίας. Την προστατεύατε. 
Και ρωτήσαμε με επίκαιρες ερωτήσεις τον κ. Παπασταύρου. Αρνήθηκε ότι ειπώθηκε κάτι από την κ. Γκίλφοϊλ που να απειλεί την Ελλάδα, παρά το γεγονός ότι τον ρώτησα επανειλημμένως αν πράγματι έλαβε χώρα μεταξύ του ιδίου και της πρώην, πλέον, Αμερικανίδας Πρέσβεως η στιχομυθία που ανέφερε στις 25 Σεπτεμβρίου η «Wall Street Journal». Δεν διέψευσε, αλλά είπε ότι δεν ειπώθηκε οτιδήποτε που να απειλεί. Γιατί την προστάτευε; Τα ίδια και ο κ. Κυρανάκης με διαρροή του στην «Καθημερινή». Δεν ειπώθηκε. Την προστάτευε και αυτός; Και βεβαίως, είχαμε και τον Κυβερνητικό Εκπρόσωπο, τον κ. Μαρινάκη, ο οποίος στο briefing που έκανε πάλι προστάτευσε την κ. Γκίλφοϊλ. Γιατί προστατεύατε την κ. Γκίλφοϊλ; Θα πρέπει η Κυβέρνηση να απαντήσει. 
Βεβαίως, δεν περιμένουμε να ακούσουμε τώρα απάντηση, προφανώς επειδή είναι σαστισμένη η Κυβέρνηση με όσα γίνονται. Και τα ακούσαμε αυτά στην ομιλία του κ. Σιμόπουλου, ο όποιος μας είπε φοβερά πράγματα. Την έχουν αποσύρει την κ. Γκίλφοϊλ, την έχουν εξαναγκάσει να παραιτηθεί από τον Λευκό Οίκο και από το State Department. Και εσείς ήρθατε εδώ να μιλήσετε την επόμενη μέρα, κύριε Σιμόπουλε, και μας είπατε «Δούλεψε η κ. Γκίλφοϊλ για τον κάθετο διάδρομο». Νομίζω ότι της πλέξατε το εγκώμιο και τώρα. Όχι; Όχι, δούλεψε. 
Και αναφέρθηκε ο κ. Σιμόπουλος στην Αντιπολίτευση, λέγοντας «Ας είμαστε σε πιο χαμηλούς τόνους ως προς το θέμα αυτό». Βέβαια, μετά είχατε την κρίση να πείτε ότι «Αυτοί που κυβέρνησαν πριν θα πρέπει να έχουν τους τόνους πιο χαμηλά». 
Εμείς επειδή δεν κυβερνήσαμε πριν, έχουμε τους τόνους ψηλά. Εμείς, δεν φωτογραφηθήκαμε ούτε η κυρία Κωνσταντοπούλου ούτε κανείς μας μαζί με την κ. Γκίλφοϊλ. Ούτε εσείς, κύριε Σιμόπουλε, αλλά οι μισοί Υπουργοί της Κυβέρνησής σας όμως, της Κυβέρνησης που υποστηρίζετε, έχουν φωτογραφηθεί. Έχει φωτογραφηθεί βέβαια και ο κ. Τσίπρας, Αρχηγός κόμματος που φέρει την επωνυμία ΕΛΑΣ, Αριστερά. Αλλά όλοι έτρεχαν να φωτογραφηθούν με την κ. Γκίλφοϊλ, ενώ ήταν γνωστό πώς δρούσε στη χώρα, ήταν γνωστό τι έκανε, ήταν γνωστό ότι εκβιάζει. Τα ρεπορτάζ που βγήκαν τώρα στο φως της δημοσιότητας αναφέρονται σε συναντήσεις τον Ιανουάριο, τον Μάρτιο. Όλα αυτά τα ξέρατε και σιωπούσατε. 
Και θα πρέπει να επισημάνω ότι θα συζητηθεί σε επίκαιρη ερώτηση ξανά από την Πλεύση Ελευθερίας, τη Δευτέρα, με τον κ. Γεραπετρίτη, γιατί ακριβώς το Υπουργείο Εξωτερικών και η Κυβέρνηση δεν έκαναν τίποτα για να ελέγξουν τις δραστηριότητες και τη συμπεριφορά της κ. Γκίλφοϊλ, η οποία προφανώς ή παραβίαζε ή εν πάση περιπτώσει βρισκόταν στα όρια της τήρησης του πρωτοκόλλου της Βιέννης, που αφορά τη σωστή συμπεριφορά των διπλωματών στη χώρα μας. Αλλά έχουμε μια εξαρτημένη εξωτερική πολιτική. 
Εσείς είπατε ότι πάμε καλά έξω. Τα ακούσαμε αυτά και παλιότερα, δεν είστε η Νέα Δημοκρατία του Κωνσταντίνου Καραμανλή για να τα λέτε. Όταν ακούμε τα «έξω πάμε καλά» και βλέπουμε την υποτέλεια και την εξάρτηση στις Ηνωμένες Πολιτείες, καταλαβαίνουμε -και όλος ο λαός καταλαβαίνει- γιατί υποστηρίζατε την κ. Γκίλφοϊλ στην κατάχρηση του ρόλου της και της εξουσίας που είχε στη χώρα μας. 
Τώρα, η κατάσταση πέρα από τα εξωτερικά, έχει αρχίσει να φτάνει σε εκρηκτικά επίπεδα και εσωτερικά. Χθες είχαμε το βράδυ φοιτητές στην πλατεία Συντάγματος, να κατασκηνώνουν και να διαμαρτύρονται, διότι το κόστος ζωής για τους φοιτητές και ιδίως το κόστος στέγασης είναι πανύψηλο. Και η Κυβέρνηση δεν μπορεί να το αντιμετωπίσει. Είχαμε πριν από δύο εβδομάδες τον Πρύτανη του Πανεπιστημίου Πάτρας που μας είπε κάτι φοβερό, ότι 400 φοιτητές που μπήκαν με εξετάσεις στο πανεπιστήμιο, δεν πήγαν να εγγραφούν επειδή δεν μπορούν να ανταπεξέλθουν στο κόστος ζωής. Και ανέφερε μάλιστα και τα βασικά αίτια, εκ των οποίων το πρώτο ήταν η ακριβή φοιτητική στέγη. 
Επιπλέον, να σας πω κάτι, κύριε Σιμόπουλε, το οποίο θα πρέπει να εξηγήσετε τις επόμενες βδομάδες στον ελληνικό λαό. Η Ελλάδα στην Ευρωπαϊκή Ένωση όσον αφορά τις δαπάνες του κρατικού Προϋπολογισμού για την παιδεία είναι στην τελευταία θέση, με τη Ρουμανία. Πάτος πάλι. Πάλι πάτος! Και στον Προϋπολογισμό θα τα πείτε όταν θα σας δοθεί η ευκαιρία να μιλήσετε, αλλά πείτε μας και αυτό. Στον Προϋπολογισμό του 2024 οι δαπάνες για την παιδεία ήταν 6,5 δισεκατομμύρια. Το 2025 αυξήθηκαν κατά τόσο δα, 6,6 δισεκατομμύρια, δηλαδή, πολύ πιο κάτω από τον πληθωρισμό. Όταν παραμελείτε τους πολίτες,  όταν παραμελείτε τους φοιτητές, όταν το 82% των ερωτηθέντων σε χθεσινή δημοσκόπηση λέει ότι θα πρέπει να αρχίσει να κλείνει το καλοριφέρ, γιατί δεν θα τα βγάλει πέρα τον χειμώνα με τις τιμές του πετρελαίου θέρμανσης, θα πρέπει να προβληματιστείτε σοβαρά. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Καζαμία.
Ολοκληρώνουμε τη συζήτηση με την κυρία Στυλιανή Μενδώνη.
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Ευχαριστώ πολύ, κύριε Πρόεδρε.
Κυρίες και κύριοι Βουλευτές, στην Επιτροπή τοποθετήθηκα ακριβώς για τη σημασία της συγκεκριμένης σύμβασης με τη Σερβία. Εδώ, αυτό το οποίο θα απαντήσω είναι το ερώτημα για την αναδρομικότητα. 
Κατ’ αρχάς δεν έχει προβλεφθεί πότε αναδρομικότητα σε καμία διμερή συμφωνία τέτοιου είδους, πότε ούτε στην Ελλάδα ούτε σε άλλες χώρες. Ειδικά σε εμάς. Γιατί; Διότι αυτό αποτυπώνεται στο νομοθετικό διάταγμα 402/1974 περί κύρωσης της από 23 Μαΐου 1969 συμβάσεως της Βιέννης περί του δικαίου των συνθηκών, στο άρθρο 28, όπου ακριβώς γίνεται λόγος για τη μη αναδρομική ισχύ των συνθηκών. Γι’ αυτό άλλωστε και η σύμβαση της UNESCO του 1970 δεν έχει αναδρομικότητα. 
Από εκεί και πέρα για τα υπόλοιπα θέματα τα οποία ετέθησαν, ξέρετε μπορώ να δεχτώ την Αντιπολίτευση, καθώς ο ρόλος της είναι να κρίνει, να κατακρίνει, να επικρίνει την πολιτιστική πολιτική ή την πολιτιστική διπλωματία. Αυτό το οποίο δεν λαμβάνει υπόψη, αλλά ούτε αυτό είναι αυτό που με απασχολεί, είναι τα θετικά για όλα όσα έχουν παραχθεί. Αυτό το αγνοεί και το αγνοεί επιδεικτικά. 
Αυτό, όμως, το οποίο λαμβάνω υπόψη μου είναι ότι όταν συζητάμε για την υπόθεση των κειμηλίων, τα οποία εκλάπησαν το 1917 και στην περίοδο των πολέμων, είναι η άγνοια. Διότι είναι προφανές ότι όλη αυτή η ιστορία ή δεν έχει γίνει κατανοητή ή δεν σας απασχόλησε να τη διαβάσετε. Και αυτό μπορώ να το καταλάβω για κάποια κόμματα, όχι όμως για κόμματα τα οποία έχουν κυβερνήσει, όχι για κόμματα τα οποία επί χρόνια είχαν τους Υπουργούς Εξωτερικών και τους Υπουργούς Πολιτισμού. Αν μη τι άλλο έπρεπε να ενημερώνονται αντί να έρχονται εδώ να μας χρησιμοποιούν σαν επιχειρήματα αυτά τα οποία λέει ο Σύλλογος Ελλήνων Αρχαιολόγων. 
Να τα πάρουμε τα πράγματα από την αρχή. Ξέρετε από πότε έχει ξεκινήσει αυτή η ιστορία να συζητιέται και ποιοι τι συζήτησαν; Ξεκίνησε να συζητιέται από το 1923 όταν υπό μία έννοια η συνθήκη του Νεϊγύ ικανοποιήθηκε. Όταν ο Γεώργιος Σωτηρίου, διαπρεπής βυζαντινολόγος, με τον Πρέσβη τότε τον Ραφαήλ πήγε στη Βουλγαρία και πήρε αυτά τα οποία του έδωσαν οι Βούλγαροι. Γιατί αυτά είχαν βρει. Και τι είναι αυτά; Είναι 259 χειρόγραφα, 62 αντικείμενα, καθώς και ένας αριθμός έντυπων βιβλίων. Ο χρόνος δεν μας επιτρέπει να σας πω πού βρίσκονται. Πάντως σήμερα αυτά βρίσκονται στην Εθνική Βιβλιοθήκη, βρίσκονται στο Βυζαντινό και Χριστιανικό Μουσείο, βρίσκονται στο τότε Μουσείο Χειροτεχνημάτων, νυν Μουσείο Ελληνικής Λαϊκής Τέχνης και βρίσκονται και στο Μουσείο Μπενάκη, γιατί πολλά από αυτά τα οποία εκλάπησαν διοχετεύτηκαν μέσα στην αγορά. 


Όπως και στις διεθνείς αγορές, έχουν διοχετευθεί κειμήλια και αυτά τα οποία και διακινούνται, αυτές οι υπηρεσίες τις οποίες εσείς λέτε υποστελεχωμένες, ότι δεν παρακολουθούν, ότι δεν έχουν μέσα, τα έχουν βρει και έχουν επαναπατριστεί. Αυτά, λοιπόν, ως προς τη Συνθήκη του Νεϊγύ. Εδώ, κυρία Γρηγοράκου, δεν είναι τόσο απλά πράγματα. 
Από εκεί και πέρα, το 1990 εμφανίζονται για πρώτη φορά τα χειρόγραφα της Εικοσιφοίνισσας από την κ. Αξίνια Τζούροβα, η οποία είναι στο Ινστιτούτο Βυζαντινοσλαβικών Μελετών. Αυτά εμφανίστηκαν από το 1990. Το 1992 γίνεται Συνέδριο στη Δράμα, όπου προσκαλείται η κ. Τζούροβα μετά βαΐων και κλάδων, όπου είναι παρόντες οι πάντες, τοπικοί και μη τοπικοί, δεν θέτει κανείς ζητήματα επαναπατρισμού των χειρογράφων αυτών. 
Ακολουθεί μια σειρά εγγράφων επιστημονικών φορέων προς το Υπουργείο Εξωτερικών, το οποίο το 1991 που ενημερώνεται και το 1993 αντιστοίχως, δεν κάνει κάτι, δεν παίρνει θέση. Πανεπιστημιακά ιδρύματα και μεμονωμένοι επιστήμονες αποδέχονται και υπογράφουν συμφωνίες, για να δοθούν μικροφίλμς των χειρογράφων αυτών. Η ιστορία είναι πάρα πολύ σύνθετη.
Όλοι οι Υπουργοί Εξωτερικών των κυβερνήσεων από το 1991 και εξής έχουν απαντήσει με διάφορες υπεκφυγές και στον Κοινοβουλευτικό Έλεγχο. Μία από αυτές είναι η απάντηση που δίνει ο Υπουργός Εξωτερικών κ. Κοτζιάς, ο οποίος λέει στις 27 Οκτωβρίου 2016: «Το ζήτημα της επιστροφής εκκλησιαστικών θησαυρών κειμηλίων και χειρογράφων, οι οποίοι βρέθηκαν παράνομα…», και λοιπά και λοιπά, «…παραμένει ανοιχτό. Διατηρούνται όλοι οι απαραίτητοι δίαυλοι για την εξέταση εις βάθος του ζητήματος και την ευόδωσή του. Το θέμα απασχολεί τα αρμόδια Υπουργεία…» και λοιπά και λοιπά. «Το 3ο Ανώτατο Συμβούλιο Συνεργασίας Ελλάδας-Βουλγαρίας, που διεξήχθη στη Σόφια την 1η Αυγούστου 2016, συνέβαλε στην περαιτέρω διεύρυνση της διμερούς συνεργασίας και στην εμβάθυνση των ελληνοβουλγαρικών σχέσεων, γεγονός που αναμένεται να συμβάλει και στη θετική διευθέτηση της επιστροφής των ανωτέρω αγαθών. Το εν λόγω θέμα είναι ευαίσθητο και πολυδιάστατο. Βεβαίως, αποτελεί πτυχή των ελληνοβουλγαρικών σχέσεων. Η επιλογή του τόπου και του χρόνου έγερσής του προς τη βουλγαρική πλευρά, γίνεται με γνώμονα τη βέλτιστη εξυπηρέτηση του εθνικού συμφέροντος και όχι τη συγκυριακή σκοπιμότητα. Σας βεβαιώ για το ενδιαφέρον του Υπουργείου Εξωτερικών…» και λοιπά. 
Οι δυσκολίες, κύριε Μάντζο και κυρία Γρηγοράκου, είναι τεράστιες σε αυτά τα θέματα εξωτερικής πολιτικής και μην τα αντιμετωπίζετε με την επιπολαιότητα αυτή, διότι αυτό το οποίο έρχεστε και μας λέτε είναι...
ΔΗΜΗΤΡΙΟΣ ΜΑΝΤΖΟΣ: Θα φέρετε το μνημόνιο κατανόησης στη Βουλή; Καταθέστε το μνημόνιο.
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Αυτό το οποίο έρχεστε και μας λέτε είναι ότι κακώς επαναπατρίστηκαν τα πενήντα τρία αντικείμενα, ενώ θα υπήρχε μηδέν. Αυτό είναι. 
Οι μόνοι οι οποίοι ενδιαφέρθηκαν επί της ουσίας, ουσιαστικά, ήταν η Εκκλησία και ιδιαίτερα ο μακαριστός Μητροπολίτης Δράμας, ο αείμνηστος κυρός Παύλος. Ο μόνος! Και έρχονται η Σύνοδος της Ελλάδος και το Οικουμενικό Πατριαρχείο και χαιρετίζουν αυτή τη συμφωνία, διότι είναι αυτοί οι οποίοι γνωρίζουν την ιστορία, την οποία εσείς επιδεικτικά αγνοείτε. 
Αντί λοιπόν να έρχεστε και να λέτε -όχι αυτό το θέμα, για οτιδήποτε- ότι εχθές λοιπόν επαναπατρίστηκαν είκοσι δύο εξαιρετικά αγγεία από το Ισραήλ, δεν είχατε να πείτε μια κουβέντα. Διότι έτσι είστε, μηδενίζετε τα πάντα.
(Χειροκροτήματα από την πτέρυγα της Νέας Δημοκρατίας)
ΔΗΜΗΤΡΙΟΣ ΜΑΝΤΖΟΣ: …(Δεν ακούστηκε)
ΠΡΟΕΔΡΕΥΩΝ (Πάρις Κουκουλόπουλος): Ενδιαφέρων διάλογος εκτός μικροφώνου δυστυχώς. Δεν καταγράφεται τίποτα από όλα αυτά που λέτε, ευτυχώς ή δυστυχώς. 
Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Πολιτισμού «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Σερβίας για την πρόληψη της κλοπής, της παράνομης ανασκαφής και της παράνομης εισαγωγής, εξαγωγής, διακίνησης ή μεταβίβασης της κυριότητας της πολιτιστικής περιουσίας και την προαγωγή της επιστροφής ή την απόδοσή της» και η ψήφισή τους θα γίνει χωριστά.
Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου. 
Παρακαλώ να ανοίξει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΨΗΦΟΦΟΡΙΑ)


ΠΡΟΕΔΡΕΥΩΝ (Πάρις Κουκουλόπουλος): Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)


(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Πάρις Κουκουλόπουλος): Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:





ΠΡΟΕΔΡΕΥΩΝ (Πάρις Κουκουλόπουλος): Συνεπώς, το σχέδιο νόμου του Υπουργείου Πολιτισμού «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Σερβίας για την πρόληψη της κλοπής, της παράνομης ανασκαφής και της παράνομης εισαγωγής, εξαγωγής, διακίνησης ή μεταβίβασης της κυριότητας της πολιτιστικής περιουσίας και την προαγωγή της επιστροφής ή την απόδοσή της» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
(Να καταχωριστεί το κείμενο του νομοσχεδίου)


ΠΡΟΕΔΡΕΥΩΝ (Πάρις Κουκουλόπουλος): Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου. 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Πάρις Κουκουλόπουλος): Το Σώμα παρέσχε τη ζητηθείσα εξουσιοδότηση.
Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Πάρις Κουκουλόπουλος): Με τη συναίνεση του Σώματος και ώρα 11.50΄ λύεται η συνεδρίαση για αύριο, ημέρα Πέμπτη 15 Οκτωβρίου 2026 και ώρα 10.00΄, με αντικείμενο εργασιών του Σώματος νομοθετική εργασία: Μόνη συζήτηση και ψήφιση επί της αρχής των άρθρων και του συνόλου του σχεδίου νόμου του Υπουργείου Δικαιοσύνης «Κώδικας εναλλακτικής επίλυσης διαφορών και άλλες διατάξεις», σύμφωνα με τη συμπληρωματική ημερήσια διάταξη που θα διανεμηθεί.  

    	Ο ΠΡΟΕΔΡΟΣ                                                       ΟΙ ΓΡΑΜΜΑΤΕΙΣ


